Pedrompi ukat Ananiasampejj kʼarisipjjänwa ¿Kuns yateqsna? | Wawanakar yatichañataki\n¿Kuna arutsa liytʼäta? Afrikáans Albanés Alemán Amárico Armenio Aymara Becol Birmano Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Guaraní Gun Hebreo Hiligaynon Hindi Holandés Húngaro Ibo Ilocano Indonesio Inglés Italiano Japonés Kikuyu Kiniaruanda Kirguís Kwangalí Letón Lingala Lituano Luo Malgache Mongol Ngäbere (o guaymí) Noruego Panjabí Persa Polaco Portugués de Brasil Quechua boliviano Rarotongués Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tai Telugu Tigriña Tsonga Tsuana Turco Twi Ucraniano Vietnamita Xhosa Yoruba Zulú Árabe\nKʼari parlañajja, kunatï jan cheqäki uk parlañawa. ¿Mä kutis jumajj kʼaristati? *... Cheqansa, Diosar munasiri yaqhep jaqenakajj kʼarisipjjanwa. Maynïrejj Pedro satänwa, jupajj Jesusan 12 apostolonakapat maynirïnwa. ¿Kunatsa kʼarispachäna uk yatiñ munasmati? ukhamajj jupan sarnaqäwipat yatjjatañäni.\nJesusar katuntasajja, sacerdotenakan jilïripäkis ukan utaparuw apapjjäna. Ukat chika aruma pasatatjja, Pedrojj jan khitimp uñtʼayasisaw patior mantani, ukat kawkhantï ninamp juntʼurtʼasisipki ukharuw qontʼasi. Ukat kawkïr uywat tawaqotï Pedror mantayankäna ukajj jupar uñtʼjjasajj akham säna: “¡Jumajj Galileankir Jesusampïskarakïyätasä!” sasa. Pedrojj sustjasisajja, ukajj janiw cheqäkiti sänwa.\nUkat mä jukʼampitjja, yaqha uywat tawaqow akham sarakïna: “Aka jaqejj [...] Jesusampirakiw sarnaqaskirïna” sasa. Pedrojj wasitat jan uñtʼiriw tuküna. Ukat mä jukʼampjjarusti yaqhanakaw jupar akham sapjjarakïna: ‘¡Jumajj jupanakat maynirïtawa!’ sasa.\n¡Janipuniw uka jaqerojj uñtʼkti! sasaw Pedrojj wal ajjsarayasisin kims kut kʼarisïna. Ukspachaw mä wallpajj artʼanïna. Jesusasti Pedroruw uñtäna, ukat kuntï Jesusajj siskäna uk Pedrojj amtasïna: “Janïr wallpa artʼkipanwa kimsa kuti nayarojj jan uñtʼiri tuküta” sasa. Ukhamïpanjja, Pedrojj uk amtasisin wal jachäna.\n¿Ukhaman uñjasirakismati?... Escuelankasmas ukham amuytʼasim, escuelankir masinakamajj Jehová Diosan Qhanañchirinakapjjat akham parlir istʼasma: “Jupanakajj janiw markan qʼochup qʼochupkiti”, “Markap arjjatañatakejj janiw nuwasipkiti” ukat “Janirakiw Jesusan nasïwips ni navidadsa amtapkiti” sasa. Jupanakat maynejj jumar uñkatasajja, “Jumajj Jehová Diosan Qhanañchirïpatajjaya” sasin siristam ukhajja. ¿Kamsasmasa?...\nJanïr ukhaman uñjaskasaw ukar qhanañchañatak wakichtʼatañama. Cheqans janiw Pedrojj wakichtʼatäkanti, ukatwa jan walin uñjasisajj kʼarisïna. Ukat niyakejjay kʼarisitapat wali llaktʼata jikjjataschïnjja, Diosajj perdonänwa.\nJichhajj Ananías chachat parltʼañäni. Jupasa ukat Safira sat warmipasa, Jesusan nayrïr arkirinakapäkasin ukhamarakwa kʼarisipjjäna. Ukampis Diosajj janiw jupanakar perdonkänti. ¿Kunatsa? Uk uñjañäni.\nJesusajja, alajjpachankir Awkipan jakʼaparuw kutʼjjäna, ukat apostolonakapar jaytatapatjja, tunka urunakaw pasjjarakïna. Ukat Jerusalén markanjj kimsa waranqa jaqenakaw bautisasipjjäna, ukanakatjja waljaniw Pentecostés fiesta amtañatak jaya cheqanakat jutapjjäna. Ukat niyakejjay mä machaq iyawsäwinipjjchïnjja, uka iyawsäwipat jukʼamp yateqañatakiw qheparapjjäna. Ukhamajja, uka jilat kullakanakar yanaptʼañatakejj Jesusan yaqhep arkirinakapajja, qollqepatwa irtapjjäna.\nAnaniasampi ukat warmipampejja, jichhak bautisasirinakar yanaptʼañ laykuw oraqep aljapjjäna. Ukat Ananiasajj apostolonakar qollqe churasajja, akaw taqpach qollqejja sasaw säna, ukampis ukajj janiw cheqäkänti, kunattejj chikatjja imaqapjjänwa. Ukat kuntï amtapkäna ukjja, Pedrojj Diosan yanaptʼapampiw yatjjäna ukatwa akham säna: “Cheqpachansa Diosaruw kʼarinttajja, janiw jaqenakaruti” sasa. Ukspachaw Ananiasajj jiwat liwitatti. Ukat warmipajj kimsa hora pasatat mantani. Cheqas kuntï chachapamp paskatayna uk janiw yatkänti, ukat kʼarisitapatjja ukhamarakiw jiwäna.\nKunatï cheqäki uk arsuñajj ¡kunja yateqaskayasa! Ukat taqeniw uk lurañasaraki. Ukampis taqeniw pantjastanjja, yamas waynäkasajj jukʼampiwa. Jehová Diosajj wal munasistu ukat Pedrorjamarakiw jiwasar perdonistani, ¡uk yatiñajj wali kusiskañawa! ¿janich ukhamäki?... Kunatï cheqäki uk arsuñajj kunja wakiskirisa uk amtapunin. Ukat akatjamat kʼarisiñänejja, Diosaruw perdonita sasin rogtʼasiñasa. Pedrojj ukwa luräna, ukatwa Diosajj perdonarakïna. Jiwasatï jan kʼarisiñatak chʼamachasiñänejja, Diosajj perdonarakistaniwa.\nHechos 2:38-42; 4:32-37; 5:1-11


1 Reyes 7 - Holy Bible [Aymara Bible 1997] - (1Rey 7)\nSalomonasti jupan palaciopwa lurayäna, ucsti tucuyänwa tunca quimsani marana.\nUcjjarusti lurayaraquïnwa “Bosque del Líbano” sat palacio, ucasti largorojja pusi tunca pheskani metronïnwa, anchorusti pä tunca payani metro chicatanïnwa, altorusti tunca quimsani metro chicataniraqui, ucanacasti apjjäsitänwa pusi seke sayt'ayata cedro maderanacampi, ucanacjjaruraquiwa cedro viga maderanacajja tacjjatatäna.\nAca viga maderanacasti pusi tunca pheskanïnwa, ucasti quimsaru jaljatänwa sapa mayajj tunca pheskancama, ucatsti takjjatayapjjänwa uca sayt'ayata maderanacaru. Viga maderanacjjarusti cedro maderata c'achachatanacampi luratänwa.\nUcjjarusti quimsa seke ventananacaw utjaraquïna, quimsat quimsatcama ucht'atcama, mayanacajj mayninaca uñcatasitcama.\nTake puncunacasa ventananacasa cuadradcamänwa, ucanacasti mayat mayacama uñcatasitcamänwa, quimsa sekeraqui.\nUcjjarusti lurayaraquïnwa “Sayiri utanaca” sata, ucasti largorojj pä tunca payani metro chicatanïnwa, anchorusti tunca quimsani metro chicataniraqui. Aca uta uñcatasinsti yakha utaraquiw sayirinacapampi techompi lurayatäna.\nUcjjarusti lurayaraquïnwa Tribunal Uta, ucana taripäwinaca uñjañataqui, ucsti alayata aynachcamajja cedro maderampiraquiw uchayäna.\nSalomonajj jaccäna uca palacio khepäjjarojja mä pationïnwa, uqhamarac mä uta uca quipca lurataraqui. Faraonan phuchapajj jupan warmipäcäna ucatac palacio luraycäna ucasti, uqhama pachpa uñtasiri utaraquiw lurayataraquïna.\nTake aca lurayata utanacasti cimientota alaya cornis sata c'achachata tucuycama, uqhamarac fachadata jach'a patiocamajja, luratänwa jila alani kalanacata, suma c'utsuta, uqhamarac tupt'asa sierranacampi qhuchhutaraqui, uqhamarac ankäjjatsa mankhëjjatsa.\nCimientonacasti uqhamaraquiw jila alani jach'a kalanacata luratäna, mayanacasti pusi metro chicatani, yakhanacasti quimsa metro sojjta tunca centimetroniraqui.\nPatäjjasti uqhamaraquiw jila alani kalanacata lurayatäna, tupt'asa c'utsuyata, uqhamarac cedro maderataraqui.\nJach'a patio muytarusti utjänwa quimsa seke kalanaca, uqhamarac mä seke cedro viga maderanacaraqui, uqhamaraquiquiw utjäna mankhëjja pationa, uqhamarac Tatitun templopar mantañansa.\nSalomón reyisti jawsayanïnwa Hiram chacharu Tiro oraketpacha,\njupasti Neftalí tributa mä ijma warmin yokapänwa, Tiro chekan utjasiriraqui jupasti bronceta suma luraña yatiri chachan yokaparaquïnwa. Hiram chachasti wali yatiñani ch'iqhïnwa, jupajj sum uñt'äna bronceta cuna lurañanacsa, ucatjja jupajj Salomón reyin nayrakataparu uñstasinjja, take lurañanacapwa luräna.\nBronceta umatatayasawa pä sayirinaca luräna, altorusti quimsakallko metronïnwa, morok'orusti pheska metro chicataniraquïnwa.\nLuraraquïnwa bronceta pä capitelenaca uca sayirinaca patjjaru uchañataqui. Sapa maya capitelesti altorojj pä metro pä tunca pheskani centimetronïnwa.\nUqhamaraquiw luraraquïna c'anata pä rejillanaca, cadenanacar uñtata, uca sayirinaca patjjancqui uca capitelenacar uchañataqui; mä rejillasti mä capiteletaquïnwa.\nLuraraquïnwa pä seke granadanaca sapakata rejillanaca nayrakataru muytata, sayirinaca patjjancqui uca capitelenacaru imantañataqui. Uqhamaraquiw luraraquïna paypacha capitelenacampi.\nPuncuncqui uca sayirinaca patancquis uca capitelenacajja niya pä metronïnwa, ucasti lirior uñtasitänwa.\nSapa maya capitel patäjja muytapana, juc'amp anchöqui morok'or uñtata rejilla thiyanjja, utjänwa pä seke pä pataca granadanaca.\nHiram chachasti aca pä sayirinacjja templo puncuruwa uchäna. Ucatjja cunapachatï uchcäna ucqhasti, cupi tokenquir sayirïqui ucarusti Jaquín sasaw sutichäna, ch'eka tokenquir sayirirusti Boaz sasaraquiw suticharaquïna.\nSayirinaca patäjjapansti lirior uñtasitänwa. Uqhamawa sayirinaca lurañajja tucuyatäjjäna.\nHiram chachasti ucjjarojj luraraquïnwa bronceta mä jach'a uma uchaña. Ucasti morok'önwa, ucatjja mä thiyata mä thiyacamajja pusi metro chicatanïnwa. Altorusti pä metro pä tunca pheskani centimetronïnwa, morok'orusti tunca quimsani metro chicataniraquïnwa.\nUma uchaña laca aynachaparusti luränwa pä walja achunacani alinaca, sapa pusi tunca pheskani centimetronjja tunca achunacanïnwa, ucatsti uma uchañampejja mayaru lurataquïnwa,\nucasti tacjjatatänwa bronceta lurata tunca payani toronacjjaru, ucanacatjja quimsanejj amsta toke uñtatcamänwa, quimsanisti aynach tokeruraqui, quimsanisti jalanta toker uñtataraqui, quimsanisti inti jalsu toker uñtataraqui. Khepäjja cayunacapasti mankhäjjancänwa, ucatsti uca uma sayañajja ucanacjjar takjjatatänwa.\nUca uma uchañasti thururojja quimsakallko centimetronïnwa; thiyanacapasti lirio pankarar uñtatänwa, ucarusti umajj mantänwa pusi tunca pusin waranka litronaca.\nUcjjarusti luraraquïnwa bronceta tunca aynachar tacnokañanaca, sapa mayasa largorojja mä metro quimsakallko tunca centimetroni, anchorusti ucqharaqui, altorusti mä metro quimsa tunca pheskani centimetroniraqui.\nUca aynacharu uchañanacäqui ucanacasti aqham luratänwa: marcor uchata telanacanïnwa,\nuca marconacar uchata telanacanjja figuranacaw utjäna leonanacata, toronacata, uqhamarac angelanacata. Uca leonanacata, toronacata figuranacäquis uca patäjjansa, aynachäjjansa, c'achachatanacawa utjäna.\nSapa maya uca aynacharu tacnokañanacasti bronceta lurata pusi ruedanacanïnwa, uqhamarac bronceta eje sat ucanacaniraqui. Uca aynachar tacnokañäquis ucan pusi esquinanacapanjja, pusi pilaw utjänjja bronceta lurata repisanaca sapa thiyanacarusa c'achachatanacani.\nUca pilana lacapasti mä morok'or uchatänwa, uca morok'osti misttatänwa amsta tokeru pusi tunca pheskani centímetro. Lacapasti morok'önwa, ucatsti ucar catjjäsiripasti altorojj sojjta tunca quimsakallkoni centimetroniraqui. Uqhamaraquiw uca lacjjarojja kellkatäna, uca marconacasti janiw morok'öcänti, jan ucasti cuadradönwa.\nPuspach ruedanacasti telanacampi marconac mankhëjjancänwa, uqhamarac ruedanacana ejenacapajja aynacharu uchañäquis ucar catt'ayatcamänwa. Sapa maya ruedanacajja altorojja sojjta tunca quimsakallkoni centimetronïnwa.\nUcatsti mayni carronacana ruedanacapar uñtatänwa. Ejenacapasa, aronacapasa radionacapasa, uqhamarac ruedanacapan cubo ucanacasa broncetcama luratänwa.\nSapa maya tacnokañanacaru uchañäquis ucanacan puspacha esquinanacapan pusi repisanacapajja, mä saparu tuct'ataquïnwa.\nPatjja tokerojja mä morok'oruw tucuyäna, ucasti altorojja pä tunca payan chicatani centimetronïnwa, ucatsti tacnokañanacaru uchañäqui uca patjjansti telanacampi uchata marconacampi molduranacampejja mayar tuct'ataquïnwa.\nHiram chachasti uca planonacjjaru, uqhamarac molduranacjjarusa raysünwa angelanaca, leonanaca, uqhamarac palmeranaca, kawkhacamatejj utjqui kellkantañataqui ucqhacama, uqhamarac c'achachañanaca thiyanacarusa.\nUqhamawa lurasïna tunca tacnokañanacajja, takpacha mä quipcaqui umatatayasa luratänwa, mä quipcaquiraqui uñnakapasa, uqhamarac tupunacapasa.\nUcjjarusti luraraquïnwa bronceta tunca uma uchañanaca. Sapa mayasti tupt'asïnwa mä metro quimsakallko tunca centimetroni, ucasti quimsakallko pataca quimsakallko tunca litro mantquirïnwa, ucatjja sapa maya tunca tacnokañanacaru apjjatatänwa.\nPheska tacnokañanacasti, uchatänwa templona cupëjjaparu, ucatjja pheskanejja ch'eka tokenaraqui. Jach'a uma uchañäqui ucasti templona cupëjjaparu uchatänwa, aynach inti jalsu tokeru.\nHiram chachasti ucjjarojj luraraquïnwa phuqhunaca, palanaca, tazonanaca, ucatsti uqhamawa take lurañanacapa Salomonataqui tucuyäna Tatitun templopana.\nUcanacasti pä sayirinacänwa, uca patjjansti morok'o capiteles ucanacampi uchatänwa, uqhamarac paypach rejillanacaraqui capitelenacaru imjjatañataqui.\nPaypach rejillanacataquisti pusi pataca granadanacawa lurataraquïna, sapa rejillataquisti pä sekënwa, ucanacampiraquiwa imjjatasïna sayirinac patjjana uchatäquis uca morok'o capitelenacaru;\nlurataraquïnwa tunca tacnokañanaca, uca patjjar tunca uma uchañanaca uchañataqui.\nJach'a uma uchañäquis uca, tunca payani toronaca aynacharu uchatäquis ucanacamppacha,\nuqhamarac phuqhunaca, palanaca, ucatsti tazonanacaraqui. Hiram chachajj take aca yänaca Salomón reyitaqui lurcäna Tatitun templopataqui ucanacajja suma kaksuta broncetänwa.\nReyisti ch'allata lurata moldenacaruwa umatatayäna Jordán orakena, Sucot ucqhata Saretán ucqhacama.\nBronceta lurata yänacajja waljapunïnwa ucatsti janiw Salomonajj llaquiscänti bronce apsuñatjja.\nUqhamaraquiw Salomonajj lurayaraquïna Tatitun templopana maynïr yänacajj utjqui ucanaca: korit lurata altara, kori mesa, ucaruraquiw Tatitur loktat t'ant'anacjja uchapjjerïna,\nkorit lurat candelabronaca, ucasti Kollana Chekaru uchatänwa, pheskajja cupëjjaru, pheskasti ch'ekäjjaruraqui, pankara figuranacani, lamparanaca, korit lurat tenasanaca,\ncopanaca, pabilo naqhatanac apakañanaca, tazonanaca, cucharonanaca, incensarionaca, ucanacasti koritcamaquïnwa. Uqhamaraquiw Kollana Templo mankhëjjana puncunacapan goznes sat uca bisagranacapasa korit luratcamaraquïna, uqhamarac templo pachpan bisagranacapasa.\nUcatjja cunapachatï tucuyasjjäna ucqhajj Salomón reyejj Tatitun templopana take lurañanaca David awquipajja Tatitur loktcäna uca korita, kollketa lurat yänaca, ucanacjja uchjjänwa Tatitun templopana imaña utaparu.


Janiw kunas ‘Diosan munasiñapat apaqkistaspati’ | Jehová Diosar jakʼachasipjjañäni\n¿Kuna arutsa liytʼäta? Afrikáans Albanés Alemán Amárico Armenio Aymara Baulé Becol Bengalí Birmano Búlgaro Camboyano Catalán Cebuano Checo Chichewa Chino Tradicional Chino mandarín (simplificado) Congo Coreano Criollo de las Seychelles Criollo haitiano Croata Danés Endonga Eslovaco Esloveno Español Estonio Ewé Finlandés Fiyiano Francés Ga Georgiano Griego Hausa Hiligaynon Hindi Holandés Húngaro Ilocano Indonesio Inglés Italiano Japonés Kikongo Kikuyu Kiluba Kiniaruanda Kirguís Kirundi Kisonge Kwanyama Letón Lingala Lituano Luganda Luo Macedonio Malayálam Malgache Maltés Ndebele (Zimbabue) Niueano Noruego Oromo Pangasinán Panjabí Papiamento (Aruba) Papiamento (Curazao) Persa Pidgin de las islas Salomón Polaco Portugués de Brasil Quechua boliviano Rarotongués Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tahitiano Tai Tamil Tigriña Tivo Tok pisin Tongano Tshiluba Tsonga Tsuana Turco Twi Ucraniano Umbundú Uruund Vendal Vietnamita Xhosa Yoruba Zulú Árabe\nJaniw kunas ‘Diosan munasiñapat apaqkistaspati’\n1. ¿Kunjamsa jaqenakajj amuyasipjje, ukat jilat kullakanakas awisajj kunjamsa amuyapjjaraki?\nKUNJAMTÏ Juan 3:16 qellqatajj siskejja, Jehová Diosajj jaqenakar wal munasi. Ukampis ¿sapa maynirut munaspachïstu? Yaqhepajj akham amuyapjje: “Janiw kunapachas Diosajj nayar munaskitaspati” sasa. Awisajj cristian jilat kullakanakasasa ukhamaw amuyasipjjaraki. Mä llaktʼat jaqejj akham sasaw säna: “Janiw Diosajj nayat amtaskpachïtuti” sasa. ¿Jumajj ukham sirïtati?\n2, 3. ¿Janis Diosajj munaskistaspa, janis kunatakis walïksna ukham amuyañas khitis muni, ukat kunas yanaptʼistaspa?\n2 Janis Diosajj munaskistaspa, janis Diosatakejj kuna valoranïksna ukham amuyañaswa Supayajj muni. Cheqansa, Supayajj jachʼa jachʼa tukupjjañapatakiw jaqenakar chʼamañchi (2 Corintios 11:3). Ukampis yaqheparojj jupapachpa aynachtʼañapatakiw chʼam apaqaraki (Juan 7:47-49; 8:13, 44). Aka qhepa urunakanjja, Supayajj jukʼampi uka toqet jaqenakar aynachtʼayi. Walja familianakanjja janiw munasiñajj utj-jjeti. Ukat yaqheparojj jan sinttʼasiri, qhoru, ñanqha jaqenakarakiw tʼaqhesiyapjje (2 Timoteo 3:1-5). Ukham walja maranak tʼaqhesiyata, jañchipatsa jiskʼachata ukat uñisita sarnaqerinakajja, janis kunatakis walïpkaspa, janis munatäpkaspa ukhamwa amuyasipjje.\n3 Jumatejj ukham jikjjatassta ukhajja, jan llakisimti. Awisajj jiwasakiw ukham amuyastanjja. Ukampis amtañäni, jan wali amuyunak “cheqachañataki[sa]” “kunanakatejj chʼamanïki ukanakar tukjañataki[sa]” Bibliaw yanaptʼistani (2 Timoteo 3:16; 2 Corintios 10:4). Diosan Arupajj akham sistuwa: “Chuymasatejj kunatsa juchañchchistojja, Diosajj jukʼamp jachʼawa chuymasat sipansa, jupasti taqe kunwa yatiraki” sasa (1 Juan 3:20). Jïsa, Jehová Diosajj qhawqsa munasistu uk chuymasan sum amuyañasawa. Uk jichhajj pusi toqet Bibliarjam sum amuytʼañäni.\nJehová Diosajj sapa mayniruw munasistu\n4, 5. Jehová Diosajj qhawqsa munasistu ukjja, ¿kunjamsa Jesusajj jamachʼinakat parlasajj amuytʼayäna?\n4 Diosajj kunjamsa sapa mayniru uñjistu uka toqet nayraqat parltʼañäni. Jesusajj akham sänwa: “¿Janit pä [gorrión sat] jamachʼis jukʼa qollqer aljaskejja? Ukampis janiw maynisa aka oraqerojj liweqtkiti jan Diosan munañapatjja. Ukampis jumanakatjja taqe ñikʼutanakamasa mayat mayat suma jaktʼatawa. Ukhamasti jan ajjsarapjjamti, jumanakajj uka jiskʼa jamachʼinakat sipanjja wali jila alanïpjjtawa” sasa (Mateo 10:29-31). Uka arunak istʼasajj kunjamakis Jesusan istʼirinakapajj jikjjatasipjjpachäna uk amuytʼañäni.\n“Jumanakajj walja jiskʼa jamachʼinakat sipansa jukʼampi alanïpjjtawa”\n5 “¿Kunatakis gorrión sat jiskʼa jamachʼinakjja maynejj alaspa?” sasin inas jisktʼaschisma. Nayra tiempojj manqʼañatakiw uka jiskʼa jamachʼinak wali iraqtʼatar aljapjjerïna, pä jamachʼejj mä moneda qollqerukiw qhatunakan aljasirïna. Qhepatjja, ‘pä moneda qollqerojj phesqa jamachʼiw aljasi’ sasaw Jesusajj sarakïna. Pä moneda qollqerojj pusikis aljasiñapächïnjja, mayampiw yaptʼapjjerïna, janis valoranïkaspa ukhamwa jaqenakajj uñjapjjerïna. Ukampis “Diosasti ukanakatjja janiw maynits [ni yapäki ukatsa] armtʼaskiti” sasaw Jesusajj sarakïna (Lucas 12:6, 7). Kunsa Jesusajj yatichañ munäna ukjja qhan amuyjjtanjja. Niyakejjay Diosajj mä sapa jiskʼa jamachʼirus wali valoranit uñjchejja, ¿kunjamsa jaqerojj uñjpachïstu? Wali valoranit uñjistu ukat sum uñtʼarakistu. Kunjamtï Jesusajj siskänjja, ñikʼutanakasas mayat maya jakhutawa.\n6. ¿Cheqapunit ñikʼutanakasajj jakhutäpacha?\n6 ¿Cheqapunit ñikʼutanakasajj jakhutäpacha? Jesusan arsutapajj janis cheqäkaspa ukham yaqhepajj amuyapjje. Ukampis ak amtañäni, niyakejjay Jehová Diosajj jiwatanakar jaktaychinejja, ¿janit sapa maynir wali sum uñtʼkpacha? Cheqas Jehová Diosajj wal munasistu ukat sum uñtʼarakistu. Sañäni, amuyunakassa, sarnaqatanakassa ukat kunatsa ukham jaqëtan uksa sum yatistu. * Mä jaqejj niya 100.000 ukha ñikʼutaniwa. Ukhamajj niyakejjay Jehová Diosajj sum uñtʼchistojja, jupatakejj ñikʼut jakhuñas janiw kuna chʼamäkpachati.\n¿Kunanaksa Jehová Diosajj wali askit uñji?\n7, 8. 1) ¿Kunjam chuymaninakas Jehová Diosar kusisiyi? 2) ¿Kuna luräwinakasarus Jehová Diosajj wali askit uñji?\n7 Kunjam chuymanïñatakisa ukat kunanak lurañatakis chʼamachastan ukanakjja Jehová Diosajj wali askit uñji sasaw Bibliajj qhanañchistu. David reyejj akham sasaw Salomón sat yoqapar säna: “Tatitusti taqe chuymanakjja sumwa uñji, ukhamarak yatiraki kuna amtäwinaksa, lupʼïwinaksa” sasa (1 Crónicas 28:9). Aka ñanqha pachanjja, kunapachatï millón millón jaqenak taypit sumankaña, cheqaparjam sarnaqaña ukat cheqa arunak yateqaña muniri jaqenak jikjjati ukhajja, walpun Jehová Diosajj kusispacha. Ukatjja, maynejj jupar taqe chuyma munasi, wal uñtʼañ muni ukat yaqhanakarus yatiyañ munaraki ukhajja, wal kusisirakpacha. Jupjjat qhanañchirinakarojj wali sum amti, ukat “mä libroruw” qellqasi ‘kawkïri jaqenakatï Diosaru ajjsarapki, ukhamaraki jupatsa jan armasipkaraki’ ukanakatjja sasaw Bibliajj sarakistu (Malaquías 3:16). Cheqas ukham jaqenakajj jupan wali munatäpjjewa.\n8 ¿Kuna luratanakassa Jehová Diosajj wali valoranit uñjpacha? Jesusat yateqasiñataki chʼamachastan ukat jaqenakar jupjam yatiyir sartan ukaruw Diosajj wali askit uñji (1 Pedro 2:21). Machaka Testamento sat Biblianjja Romanos 10:15 qellqatajj akham siwa: “¡Kunja sumasa sumankaña suma arunaka yatiyirinakan kayunakapajja” sasa. ¿Cheqpach kayunakatti parlpacha? Janiwa. Khitinakatï suma yatiyäwinak yatiyañataki sarapki uka servirinakatwa parlaski. Ukhamasti, chʼamachasitanakapajj Dios nayraqatanjja wali suma uñjatawa (Mateo 24:14; 28:19, 20).\n9, 10. 1) Jehová Diosajj jan walinakan aguantatasjja wali askitwa uñji sasajja, ¿kunatsa sistanjja? 2) ¿Kunjamsa jan jitheqtir servirinakapar Diosajj uñji?\n9 Jan waltʼäwinakan aguantatasjja Jehová Diosajj wali askitwa uñjaraki (Mateo 24:13). Amtañäni, Supayajj Diosat jitheqtayañwa munistu. Ukhamajj kuna yantʼansa Jehová Diosar taqe chuyma yupaychaskakiñäni ukhajja, Supayan kʼarïtap uñachtʼayañapatakiw Diosar yanaptʼañäni (Proverbios 27:11). Cheqasa, aguantañajj chʼamakiwa. Kunayman jan waltʼäwinakaw sapürojj utji, awisajj usuntañasa, qollqet pistʼañasa jan ukajj kuna llakis utjakipuniwa. Awisajj kuna amtanakas jan phoqaski ukhajj chʼam apaqarakistu (Proverbios 13:12). Ukampis uka jan waltʼäwinakar sapüru saykattan ukhajja, Diosajj wali askit uñji. Ukatwa David reyejj ‘lipʼich wayaqar’ jachanakaj apthapirapita sasin Diosar mayisïna, ukat akham sarakïnwa: “¿Janit ukanakast qellqataman qhanäkisti?” sasa (Salmo 56:8, NM). Ukhamasti, jupat jan jitheqtañ layku tʼaqhestan jachtan ukanakjja janiw Diosajj armaskiti, wali valoranitwa uñji.\nYantʼanakan aguantatas Jehová Diosajj sum uñjaski, janiw armaskaniti\n10 Ukampis yaqhepajj jupanakpachaw juchañchasipjje, janis Jehová Diosajj askit uñjkaspa ukhamwa amuyasipjje. Inas wali llaktʼatajj akham sapjjchispa: “Nayat sipansa suma jilat kullakanakaw utji, janiw nayajj jupanakjamäkti, janiw Dios nayraqatan askïkpachätti” sasa. Ukampis Diosajj janiw mayninakamp igualaykistuti, janirakiw qhorükisa. Kunjamatï jikjjatastan uk sum amuyi (Gálatas 6:4). Chuymassa wali sum uñakipi, ukat kunatï askïki ukwa jikjjataraki, jiwasan jan yäqañjamäkchi ukhasa wali askitwa uñji.\nDiosajj kunatï askïki uk ajlli\n11. ¿Kunjamsa Jehová Diosajj Abías sat waynar uñjäna, ukat kunsa ukajj Diosat yatichistu?\n11 Kunapachatï Jehová Diosajj kunatï askïki uk thaqki ukhajja, wali amuyumpiw thaqsu, mä susuñampis apskaspa ukhama. Amuytʼañataki, kunapachatï Jehová Diosajj jupa contra saytʼiri Jeroboam reyin familiapar tukjañ amtkäna ukhajja, Abías sat yoqap ‘sapanakwa mä jukʼa aski’ Diosajj jikjjatäna. Ukatwa akham sarakïna: “Jeroboam familiapatjja jupa sapakiwa sepulturaru imtʼatäni” sasa (1 Reyes 14:1, 10-13). Cheqansa, Jehová Diosajj mä susuñampjamaw Abías sat waynan chuymap sussüna, ukhamatwa ‘mä jukʼa aski jupatakjam’ jikjjatäna. Uka mä ‘jukʼa askjja’ Bibliaruw qellqayawayäna ukat Abiasatsa khuyaptʼayasiwayarakïnwa.\n12, 13. 1) ¿Kunjamsa Jehová Diosajj Josafat reyir uñjäna, ukat ukajj kunsa jiwasar yatichistu? 2) ¿Kunjamsa Jehová Diosajj mä suma Awkjamajj luratanakas uñji?\n12 Jichhajj Josafat reyit parltʼarakiñäni. Kunapachatï uka reyejj jan walinak luräna ukhajja, Diosan mä profetapajj akham sänwa: ‘Jehová Diosajj jumatakejj wali coleratawa’ sasa. Ukham arunak istʼasajj walsa sustjaskchïnjja, profetajj akham saskakïnwa: “Ukampis yaqha suma luratanakamawa jumanjja utji” sasa (2 Crónicas 19:1-3). Cheqasa, Jehová Diosajj wali coleratäkchïnsa, Josafatan suma luratanakapatjja janiw armaskänti. Ukampis jaqejj janiw ukhamäktanti, may khitis colerayistu ukhajja, suma luratanakap qʼal armastanjja. Ukat jiwaspachas jan wal lurtan ukhasa, ukhamarakiw juchañchastan ukat chuymas ustʼataw jikjjatastanjja, janis kuna aski luratasas utjkaspa ukhamwa amuyastanjja. Ukampis amtañäni, jiwasatï juchanakasat taqe chuym arrepentisiñäni ukat jan jukʼamp uka juch lurjjañatak chʼamachasiñäni ukhajja, Jehová Diosajj perdonistaniwa.\n13 Kunjamtï mä qori pallirejj susuñamp chʼallanak apanukkejja, ukhamarakiw Jehová Diosajj chuymas uñakipasajj jan walinak apanuku, ukat kunatï askïki ukanakwa qorïkaspa ukham wali askit uñjaraki. Jichhajj mä wawan dibujonakapat parltʼarakiñäni, yaqhep awk taykanakajj wawanakapan dibujonakapjja wali munat imasipjje, wawanakapajj tiempompejj armasjjapjje ukhasa imasisipkakiwa. Ukampis Jehová Diosajj jupanakat sipansa jukʼamp munasir suma Awkiwa. Ukhamajj jiwasatï jupat jan jitheqtkañäni ukhajja, janipuniw luratanakasjja armaskaniti. “Diosasti askiwa, janiw armaskaniti kuntejj lurapkta” ukanakjja sasaw Bibliajj sistu (Hebreos 6:10).\n14, 15. 1) Juchanïkstansa, ¿kunatsa Diosajj wali askit uñjistu? Mä uñachtʼäwimp qhanañchtʼma. 2) ¿Chuymasan askinak jikjjatasajj Jehová Diosajj kamachanisa, ukat kunjamsa taqe chuym yupaychirinakaparojj uñji?\n14 Juchanakas thaqañat sipansa, aski luratanakaswa Jehová Diosajj thaqhe, ukat kunanaksa lursna uksa sum amuyi. Kunjamtï yatktanjja, yaqhepajj wali munatwa nayra jachʼa dibujonaksa imasipjje. Ukat askichtʼañajj wakisi ukhajja, jankʼakiw askichapjje. Mä kutejja, Leonardo da Vinci sat wali uñtʼat jaqen mä dibujopwa Londres markan National Gallery siski ukan jaqenakar uñachtʼayañataki uskupjjatayna. Uka dibujojj niya phesqa patak maranëjjänwa, ukat alapajj 30 millón dólar qollqënwa. Ukampis mä akatjamat uka dibujorojj mä jaqejj escopetampi illaptʼatayna jan ukajj qʼajjchintatayna. ¿Uka dibuj kamachapjjpachänsa? ¿“Janiw walëjjeti” sasat jaqtjjapjjpachäna? Janiwa. Cheqansa, janiw khitis jaqtañ munkänti, jan ukasti jankʼakiw askichañ qalltapjjäna. Uka cuadrojja jupanakan wali munatänwa. Jichhajj amuytʼañäni. Niyakejjay lapizampi lurat uka dibujos jaqenakatakejj wali munatächejja, ¿janit Diosajj jiwasar munaskpachïstu? Jïsa, juchamp qʼañuchatas uñjasiwaykstanjja, Diosajj wali askitwa uñjistu (Salmo 72:12-14). Ukhamarakiw jupar munasirinakarojj wasitampi askichjjani, ukhamatwa jan kuna juchani jakasjjañäni (Hechos 3:21, NM; Romanos 8:20-22, NM).\n15 Kuna askinakatï chuymasan utjkistu ukanakjja inas jiwasajj jan sum amuyaskstan, ukampis Jehová Diosajj sum uñtʼistu. Ukhamasti, jupar yupaychaskakiñäni ukhajja, jupaw uka askinak qhanstayani jan juchani jaqer tukuñaskama. Supayan apnaqata aka ñanqha pachanjja, inas kunayman toqet tʼaqhesiyata uñjasiwaystan, ukampis Jehová Diosajj taqe chuym servirinakaparojj wal munasistu ukat wali askitwa uñjarakistu (Hageo 2:7, NM).\nDiosan munasiñapajj luratanakapan uñjasi\n16. 1) ¿Kunjamsa Jehová Diosajj munasiñap uñachtʼayistu? 2) ¿Kunatsa Diosajj sapa mayniruw munasistu sistanjja?\n16 Jehová Diosajj qhawqsa munasistu ukjja kunayman toqetwa uñachtʼayistu. Janis Diosajj munaskistaspa, janis Diosatakejj valoranïksna ukham amuyañaswa Supayajj muni, ukampis Jehová Diosajj munat Yoqapar khitanisaw kunjsa munasistu ukjja uñachtʼayawayistu. Ukhamajj kunapachatï lawar chʼakkatas Jesusar jiwayapjjäna ukhajja, qhawqsa Jehová Diosas Jesucristos jiwasar munasiñat tʼaqhesipjjpachäna ukjja janipuniw armañasäkiti. Awisajja, yaqhepajj janis Jesusajj jupa layku jiwkaspa ukhamwa amuyapjje. Ukampis apóstol Pablot amtañäni, jupajj janïr cristianökasajj Criston arkirinakaparojj walsa tʼaqhesiykchïnjja, jupajj akham sänwa: “Nayar munasinwa jakañapa naya layku aptʼasiwayi” sasa (Gálatas 1:13; 2:20).\n17. ¿Kunjamatsa Jehová Diosajj Jesusarus juparus jawskatasistu?\n17 Jesusan jiwatapjjaru bendición katoqañasatakiw Jehová Diosajj sapa maynir yanaptʼarakistu. Jesusajj akham sänwa: “Janiw khitis nayaru jutkaspati, janitejj khitankitu uka Awkejj apankaspa ukajja” sasa (Juan 6:44). Ukhamasti, sapa mayniruw Jesusan arkiripäñatakisa ukat wiñay jakaña churañatakis jawsistu. ¿Kunjamatsa? Yatiyirinakapar khitanisaw yanaptʼistu. Ukatjja, juchan jaqëkstansa, qollan ajayupampiw amuytʼañasatakisa ukat yateqatarjam sarnaqañatakis yanaptʼayarakistu. Ukat kunjamtï nayra Israel markar siskänjja, ukhamarakiw sapa maynir akham sistu: “Wiñay munasiñampiw nayajj munsma, ukatarakwa khuyapayasiñampi [‘jawskatasisajj’, NM] jichhakam uñjasksma” sasa (Jeremías 31:3).\n18, 19. 1) Jupar jakʼachasiñasatakejja, ¿kunjamsa Diosajj munasiñap uñachtʼayistu, ukat jupa pachpa istʼasajj kunsa uñachtʼayarakistu? 2) Llakitätan ukhajja, ¿kunjamasa Diosajj jikjjatasi, ukat Bibliajj kamsistusa?\n18 Jehová Diosajj jupamp parlasiñasatakejj oración toq jakʼachasipjjeta sasaw sarakistu. Ukat “jan inaktʼas orapjjam” sasaw Bibliajj amtayarakistu (1 Tesalonicenses 5:17). Jupajj mayisitanakas istʼapuniwa, ukatwa Biblianjja Diosarojj “mayisitanakar istʼirïtawa” sasejja (Salmo 65:2). Jupa kikpaw istʼistu, janiw khitirusa, ni Yoqaparus istʼañapatakejj jaytkiti. Jïsa, alajjpach akapacha Luriri Diosaw jan ajjsaras oración toqe jakʼachtʼasipjjeta sistojja. Wali munasiñampi sinttʼasiñampiw istʼarakistu.\n19 Kunapachatï kuna llakis chuymasan utjki ukhajja, Jehová Diosajj llakisirakiwa. Uk amuytʼañatakejja, Israel markan llakita uñjasipkäna ukhajj kunjamas jikjjatasïna uk Isaías 63:9 qellqatan liytʼañäni, Traducción del Nuevo Mundo sat Biblian akham siwa: ‘Wali llakitäpjjäna ukapachajja, jupajj wal llakisirakïna’ sasa. Ukhamajj janiw kunja llakitäpjjänsa ukak uñjkänti, jan ukasti wal sinttʼasïna. Kunjamas jikjjatasïna ukajj aka arunakanwa amuyasiraki, Diosajj akham sänwa: “Khititejj llamktʼi markajjarojja, ukajj nayan nayrajjaruw llamktʼaski” sasa (Zacarías 2:8). * ¿Janit nayrat loqantatajj wal usuyasksna? Jïsa, kunapachatï chuym usuyastan ukhajja, Jehová Diosajj ukhamarakiw chuym usuyasi.\n20. Romanos 12:3 qellqatarjamajja, ¿kuna toqetsa amuyasiñasa?\n20 Niyakejjay Diosajj munasiñap kunayman toqet uñachtʼaychistojja, janiw mä amuytʼasir cristianojj jachʼa jachʼas ni wali walis tukuñapäkiti. Apóstol Pablojj akham sasaw qellqäna: “Diosajj munasiñapampi mä suma ewjja nayar churatap laykuw taqeniru sapjjsma: jan maynis jupa kipkatjja lupʼpati kuntejj lupʼiñäki ukat jukʼampjja. Ukampis sapa mayniw cheqaparu lupʼiñapa jupan Diosar iyawsañapa utjatapatjama” sasa (Romanos 12:3). Ukhamasti, wali amuyumpi Diosan munasiñapan jakasipjjañäni. Ukat amtarakiñäni, janiw Diosan jiwasar munasiñapajj wakiskapuniti, ni jupan munatäñatakis askïkaraktanti (Lucas 17:10).\n21. ¿Kuna kʼarinakarus jan yäqañasäki, ukat kunsa amtañasapuni?\n21 Supayan kʼarinakap contra saytʼañatakejj chʼamachasiskakiñäni. Diosajj sapa maynirus wal munasistu ukat wali askitwa uñjarakistu. Ukhamajj ¿kuna jan walinaktï jakäwiman pasawaykta ukanak janit jumajj atipjkasma? ¿Janit Diosajj aski luratanakam uñjkpacha? ¿Jachʼa juchanaksa janit Diosajj Yoqapan wilapjjar perdonkiristamjja? Ukhamajj jan Supayan uka kʼarinakapamp aynachtʼayasimti. Cheqansa, sapa mayniw apóstol Pablon arunakap amtañasajja, jupajj akham sänwa: “Ukhamajj jichhajj yattwa, janiwa kunas Diosan munasiñapatjja apaqkistaspati, janiw jiwañasa, ni jakañasa, ni angelanakasa, ni alajjpach chʼamanakasa, ni jichhasa, ni jutkani ukasa, ni patankki ukasa, ni manqhankki ukasa, ni kuna yaqha yänakasa Diosan munañapatjja apaqkistaspati, uka munasiñsti Cristo Jesús Tatitus toqwa uñachtʼayistu” sasa (Romanos 8:38, 39).\n^ tʼaqa 6 Kunapachatï jiwatat jaktañ toqet Bibliajj parlki ukhajja, janiw Jehová Diosajj armaskaspati, jan ukasti amtapuniw sasaw parlaraki. Job chachajj akham sasaw Jehová Diosar säna: “¡Nayat amtasiñamatakejja mä uru [jaktayañatak] amtasirakisma!” sasa (Job 14:13). Jesusajj akham sarakïnwa: “Horasajj purininiwa taqe jiwatanakasti [...] jaktapjjaniwa” sasa. “Taqe jiwatanakasti” sasin jaqokipatäki uka cheqajja, “amtatäpki uka jiwatanaka” sañwa griego arun muni (Juan 5:28, 29). Cheqansa, Jehová Diosajj khitinakarutï jaktaykani uka jiwatanakatjja taqe kunwa sum amtasi.\n^ tʼaqa 19 Yaqhep Biblianakanjja, “nayan nayrajjaruw llamktʼaski” sas Diosajj siskäna ukjja Israel markan nayraparuwa jan ukajj jupanakpachpaw llamktʼasipjje sasaw jaqokipapjje, ¿kunatsa? Qollan Qellqatanak copiaqerinakajja, “janiw Diosar ukham sañajj walïkaspati” sasaw yaqha toqer uñtayapjjatayna. Ukampis ukham maysar uñtayasajja, Jehová Diosajj kunja sinttʼasirisa ukwa chhaqtayapjje.\nSalmo 139:1-24 Jehová Diosajj sapa maynitwa llakisi, ¿kunjamsa Davitan arunakapajj uk uñachtʼayistu?\nIsaías 43:3, 4, 10-13 ¿Kunjamsa Jehová Diosajj Qhanañchirinakaparojj uñji, ukat kunjamsa uk uñachtʼayi?\nRomanos 5:6-8 Juchanïkstansa Jehová Diosajj wal munasistu sasajja, ¿kunatsa taqe chuyma sistanjja?\nJudas 17-25 ¿Kunjamatsa Diosan munasiñapan jakassna, ukat kuna jan wali amuyunakarus saykatañasa?


Lucas 5 - Holy Bible [Aymara Bible 1997] - (Luc 5)\nMä cutejj Jesusajj Genesaret kota thiyancascänwa; ucarusti walipuniw jakejj tantthaptanïna wali ñekjjasiñcama Diosan arunacap ist'añataqui.\nJesusasti uca kota thiyan pä ch'usa boteruw uñjaraquïna, chawlla caturinacasti mistunjjasinjja känanacap t'ajjsusisipcäna.\nUcatwa Jesusajj mä boteru mantäna, uca botesti Simonancänwa. Botencjjasinjj mä juc'amp wañat mankhar jithintayañapataquiw mayïna. Kont'asisinsti uca botjjat jakenacarojj yatichäna.\nParlañ tucuyjjasinsti Simonarojj sänwa: —Jichhajj aca botjja juc'amp mankharu apam, ucatsti känanacam jakontapjjam chawlla catsuñataqui —sasa.\nSimonasti ucjjaruw Jesusar säna: —Yatichiri, arum pakariw irnakapjjta ‘chawlla catsuñäni’ sasa, ucatsti janiraquiw cuns catupcti. Ucampis juman arsutamaruw kän jakontä —sasa.\nJakontatatsti uca känarojj chawllajj phokt'änwa. Janiraquiw apsuñjamäcänti, känasti niya ch'iyjtascänwa.\nUcatwa señampi jawsapjjäna yakha botencasquirinacarojja, ucanacamp yanapt'ayasiñataqui. Jupanacasti jutapjjaraquïnwa, ucatsti maya botempiruw phokt'apjjäna, ucampis botenacajj niyapuniw umarojj utjantäna.\nUc uñjasinjja Simón Pedrojj Jesusan nayrakatapar quillt'asisinwa saraqui: —Saraket, Tata. Nayajj juchararätwa —sasa.\nSimonasti sustjatänwa, uqhamarac jupamp chicapcäns take ucanacasa chawll uqham wal catsupjjatapata.\nZebedeon yokanacapa Jacobompi Juanampisa wali sustjatäpjjaraquïnwa, jupanacasti Pedromp chic irnakerinacänwa. Jesusasti Simón Pedrorojj siwa: —Jan ajjsaramti, jichhat ucsarojj jak catjjäta —sasa.\nUcatsti kota thiyaru botenac jaytawayasinjja take cuna apanucusinwa Jesusampi sarjjapjjäna.\nCunapachatï Jesusajj mä marcanccäna ucqhaw jupan ucarojj mä lepra usun jakejj purini. Jesusar uñcatasinjja orakcam ajanup alt'asaw achict'asïna: —Tata, munstajja, kollt'asitasmawa —sasa.\nUcatwa Jesusajj juparojj amparapampi llamct'äna, aqham sasa: —Muntwa, c'umaräjjam —sasa. Uc arsquipanwa uca lepra usupajj chhaktawayjjäna.\nJesusasti juparojj: —Janiw qhitirus acjj yatiyätati —sasaw ewjjt'i. Ucatsti saraquïnwa: —Jichhasti sacerdoter uñstir saram. C'umaraptatamatsti ofrenda churaraquim Moisesan arsutaparjama, jakenacasti usumat c'umaräjjatam yatjjañapataqui —sasa.\nUcampis Jesusan take ucanac luratapajj juc'ampiw yatisïna, ucatsti walja jakeraquiw jupar ist'irejj jutapjjäna, uqhamarac usunacapat kollatäñataquisa.\nMä urojj Jesusajj yatichascänwa. Ucanjja fariseonacamp, ley yatichirinacampiw kont'atäsipcäna; ucanacasti Galileata, Judeata, Jerusalenampita jutapjjatayna. Diosan ch'amapasti Jesusampïnwa usutanac c'umaraptayañataquejja.\nUcatsti mä kawkha jakenacaw mä suchu jakeru callanipjjäna Jesusan ucaru. Jupanacasti uta mankher apantasinjja Jesusan nayrakataparuw puriyañ munapjjäna.\nUcampis jaken wali q'iq'ïtapatjja jan cawqui cheka callantañjamïpanjja uta pataruw mistupjjäna. Ucat techo jartasinracwa suchu jakerojj warcuntanipjjäna Jesusan nayrakataparu.\nJesusasti jupanacan iyawsañanïpjjatap yatisinjja suchu jakerojj sänwa: —Wawa, juchanacamajj perdonatawa —sasa.\nUcapachasti ley yatichirinacampi, fariseonacampejj aqham sasaw lup'ipjjäna: “¿Qhitirac aca jakesti uqham parlañataquisti? Dios contraw jan wal arsu, janiw qhitisa juchanacjja perdoncaspati, jan ucasti Diosaquiw perdonaspajja” sasa.\nUcampis cuntejj jupanacajj lup'isipcäna ucjja Jesusajj yatïnwa, ucat saraquïna: —¿Cunats jumanacajj uqham lup'isipjjta?\n¿Cawquïris juc'amp jasaquejja: ‘Juchanacamajj perdonataw’ sañati, jan ucajj, ‘Sayt'asim ucat sarjjam’ sañacha?\nWaliquiw uqhamajja, jichhajja Jaken Yokapan acapachan juchanacat perdonañataqui ch'amanïtap jumanacarojj uñacht'ayapjjäma —sasa. Ucat uca suchu jakerojj säna: —Jumaruw sisma, sayt'asim, iquiñam apjjarusis utamar sarjjam —sasa.\nUcspachaw jupanacan nayrakatapan uca suchu jakejj sarthapïna, iquiñap apjjarusisinsti Diosar yupaychasaw utapar sarjjäna.\nTakeniraquiw wali sustjatäpjjäna, Diosarusti yupaychapjjaraquïnwa, ucatsti wali ajjsart'asaraquiw sapjjäna: —Jichhürojj wali muspharañanacwa uñjtanjja —sasa.\nAca pasatatsti Jesusajj mistuwayjjänwa, ucat mä impuesto cobrir Leví sat jakeruw uñjäna, impuesto cobrañäquis ucqhan kont'atäsquiri. Ucat Jesusajj: —Arquita —sasaw juparojj säna.\nUcat jupajj sartasin, take cun apanucusaw Jesusamp chic sarawayjjäna.\nUcjjarusti Leví chachajj utapanjj mä jach'a mank'añ Jesusatac waquiyi. Waljanipuniw impuesto cobririnacampi, yakha jakenacampi, take jupanacamp chica mesan mank'asiñatac kont'asipjjäna.\nUcampis fariseonacampi, ley yatichirinacampejj jisc'achapjjänwa. Jesusan discipulonacaparojj sapjjaraquïnwa: —¿Cunats jumanacajj impuesto cobririnacampi, juchararanacampejj mank'apjjta, umapjjta? —sasa.\nJesusasti jupanacarojj sänwa: —C'umaranacataquejj janiw kolliri munasquiti, jan ucasti usutanacataquiw kollirejja munasejja.\nJaniw asqui jakenacar jawsir jutcti, jan ucasti juchararanacar jawsiriw jutta, jupanacajj juchanacapat arrepientisipjjañapataqui —sasa.\nUcapachaw jupanacajj Jesusar jisct'apjjäna: —¿Cunatarac Juanan arquirinacapampi, fariseonacan arquirinacapampisti wal ayunapjjesti uqhamarac oracionanacs lurapjjaraqui, ucampis discipulonacamajj mank'asipqui umasipqui uqhamaquiraquisä? —sasa.\nJesusasti jupanacarojj saraquïnwa: —¿Jumanacasti casarasïwiru jawsatanacarusti ayunayapjjasmatisti, casarasir waynajj ucancquipanjja?\nUcampis purininiw mä urojja, cunapachatï casarasir waynajj jan jupanacampïcjjani; ucqhaw ayunapjjani —sasa.\nUqhamaraquiw aca amuyt'äwimp churi: —Janiw qhitis mä merk'e isirojj machak pañompejj remjjatcaspati, uqham lurani ucajj antisaquiw machak isirojj ch'iyjjani, ucampis jan wal uñnakayaspajja uqham mä merk'e isir mä machak pañompi remjjataspa ucqhajja.\nJaniraquiw qhiti jakes machak vinjja mä merk'e lip'ichit lurat vino wayakarojj warantcaspati. Uqham luraspa ucajja, chhuyu vinojj merk'e lip'ichit lurata wayakarojj phallayaspawa, ucatsti vinojj inamayaruw tucusispa.\nUcatwa chhuyu vinojj machak lip'ichit lurat wayakar imañajj waquisi, paypach suma imatäñapataqui.\nJaniraquiw qhitis jayan vino umt'asa ucspachajj chhuyu vinjj muncaspati, jan ucasti siwa: ‘Jayan vinow juc'amp sumajja’ —sasa.


Levítico 24 - Holy Bible [Aymara Bible 1997] - (Leví 24)\n“Israelitanacarojj aqham saraquim: Jupanacajj olivo achut apsuta aceite apanipjjpan, ucasti lamparanacajj jan jiwt'ayasa naqhayañataquiraquïniwa.\nAaronaraquiw uca lamparanac asquichañatjja uñjani, uqhamarac uca lamparanaca Tatitun nayrakatapana jan jiwt'ayasa naqhayañatsa, arum pakariraquiw uca lamparanacajj akapjjani, Tatitumpi Jiquisiñ Carpa mankhana, cawquïri velotejj cuna arust'äwi arcatejj utjqui uca jac'ancqui ucat ankäjjanwa akaraquini. Aca leyisti wiñayataquiwa, awquinacata wawanacapcama.\nUca lamparanacasti cawquïri korit lurata candelabronacatejj utjqui ucancaniwa, Tatitun nayrakatapana.\n“Mä suma jac'u aptam, ucatsti tunca payani wali suma tortanacäqui ucanaca lurt'araquim, pusi kilo chicatani ucqhatjamaraquïñapawa sapa t'ant'ajja,\nucatsti cawquïri korit lurata mesatejj Tatitun nayrakatapancqui ucqharu uscuraquim, ucasti pä sekëñapawa, sapa sekensti sojjta t'ant'anacaw utjañaparaqui.\nSapa sekensti incienso puro uscuraquim, uca inciensosti uca t'ant'a loktäwitjja mä suma amtasiñataqui naqhata ofrenda loktatäcaspasa uqhamataquïniwa, ucasti Tatitutaqui sataraquïniwa.\nUca luräwisti sapa samarañ urunwa jan armt'asa lurasiraquini, israelitanacan mä wiñaya arust'äwipäcaspasa uqhama.\nUca loktäwisti Aaronataquipunïniwa, uqhamarac Aaronan wawanacapa sacerdotenacataquiraquïniwa, jupanacasti uca t'ant'jja mä kollan chekanwa mank'apjjaraquini, uca ofrendajj sinti kollana ofrendätap laycu, cunatejj Tatitutaqui naqhayatäcaraqui uca laycu.”\n[10-11] Israelita jakenac taypinsti mayni jakew utjaraquïna, ucasti tayca toketjja israelita taycanïnwa, awqui toketsti Egipto marcat jutiri awquiniraquïnwa. Taycapajj Selomit satänwa, Dibri sisqui ucan phuchaparaqui, Dan tribut jutiriraqui. Uca jakempi, mayni israelitampisti, mä urojj campamentonwa nuwasipjjäna, ucatsti cawquïri jaketejj israelita taycanïcän ucasti Diosan sutiparuwa ñankhachäna, uqhamarusa Diosan sutipjja maldiciraquïnwa. Ucatwa uca jakerojj Moisesan nayrakataparu irpapjjäna,\nucanwa uca jakerojj uñjasipcaraquïna cuntejj Tatitojj Moisesaru uca jake toketjja siscani uca yatiñcama.\nUqhamasti Tatitojj Moisesaruw parläna; aqham saraquïnwa:\n“Cawquïri jaketejj nayaru ñankhachquitu ucarusti campamentot ankäjjaru irpsupjjam, cawquïri jakenacatejj nayaru uqham ñankhachatapa ist'apcäna uca jakenacasti amparanacapa uca ñankhachir jaken p'ekepjjaru lokjjatapjjpan, ucatsti take jakenacajja uca jakerojj kalampi c'upjasa jiwayapjjaracpan.\n[15-16] Israelitanacarusti saraquim: Cawquïri jaketejj Tatituru ñankhachcani, uqhamarac maldiscaraquini ucarusti juchapa uñt'asiyapjjäta, ucatsti take jakenacaw kalampi c'upjasina uca jakerojj jiwayjjapjjani. Uca jakejj yakha marcat jutiri jakëscpasa jan ucajj pachpa israelita jakëscpasa. Tatitun sutiptejja ñankhachchi ucapachasti uca jakejj jiwayatäniwa.\n“Qhititejj jake masiparu jiwayani ucasti jiwayataraquïniwa.\n“Qhititejj jaken uywapa jiwayani ucasti uqhamat uqhama yakha uywa cutt'ayañaparaquiwa.\n“Qhititejj mayni jake masiparu mä ñankha lurani ucasti, cuna ñankhtejj lurqui uca quipca ñankharaqui catokaraquini.\nP'aquitatjja p'aquitaraquïniwa; uñcatatajj, uñcatataraquïniwa; achjatajj, achjataraquïniwa; cuna casta ñankhtejj lurcäna uca pachpa ñankha catokaraquini.\n“Cawquïritejj mä uywa jiwaycani ucasti uqhamat uqhama yakha uywa cutt'ayaraquini. Qhititejj jakeru jiwaycani ucasti jiwayataraquïniwa.\nMoisesasti israelitanacampiw parläna, uqhamasti jupanacajj cawquïri jaketejj uqham Tatituru ñankhachcatayna uca jakerojj campamentot ankäjjaruwa irpsuwayapjjäna, ucanwa kalampi c'upjasin jiwayapjjäna. Cunjämtejj Tatitojj Moisesarojj siscatayna uqhamarjamaw israelitanacajj phokhapjjäna.


2 Crónicas 19 - Holy Bible [Aymara Bible 1997] - (2Cró 19)\nJudá marcanquir Josafat reyejja c'umara, sumaquiwa Jerusalén marcan palacioparu cutt'anjjäna.\nUcampis Hanani chachan Jehú yokapaw jupar jicjjatiri saräna, aqham sasaw jisct'araquïna: —¿Cunatsa ankha jakeru yanapta, uqhamarac Tatitun uñisirinacapampisa sumancaractajja? Uca laycuwa Tatitojj jumampejja colerasejja.\nUcampis yakha suma luratanacamawa jumanjja utji, jumasti Asera diosan lantinacapajj aca orakena utjcäna ucanacaruwa tucjtajja, uqhamarac Tatitur thaktañarusa uchasiractawa —sasa.\nJosafat reyisti Jerusalén marcanwa jacäna, ucatsti jupajj marcaparojj sarapunïnwa uñjt'iri Beersebat kalltasina, Efraín kollucama, jakenacaru nayra awquinacapan Tatit Diosapar cutt'ayaniñataqui.\nUcjjarusti juezanacwa utt'ayäna Judá orakena nuwasiatac waquichata take marcanacana.\nUcatsti juezanacarojj sänwa: “Cuntï lurapcäta ucanacjja sumwa amuyasipjjäta, janiw jakenacan sutiparu chekar ujapjjätati, jan ucasti Tatitun sutiparuwa chekapar uñjapjjäta, juparaquiw jumanacampïscani cunapachatï pantasipjjäta ucqhasa.\nUqhamasti Tatiturojj ajjsarapjjam, uqhamarac suma amuyasipjjaraquim cuntï lurapcäta ucanacanjja, jiwasan Tatit Diosasasti janiw alekaqui uñjcaniti jan chekapar luratjja, mä kawkhaniruqui uñjatarusa, ni kollke chilltañanacsa” sasa.\nUqhamaraquiw Josafat reyejj Jerusalén marcana utt'ayäna levitanaca, sacerdotenaca, uqhamarac Israelana familianacapat jilïrinacaparusa, juezata sirvipjjañapataqui Diosar arcañana, uqhamarac Jerusalenanquiri jakenacan ch'ajjwatanacapa uñjañataquisa.\nJupanacarusti aca ewjjanacwa churäna: “Jumanacasti Tatitur ajjsarasawa lurañanacamjja lurapjjäta, suma phokhasina, chekaparu lurasinaraqui.\nMarca masinacamajja cawquïr marcanacatsa mä ch'ajjwa apanipjjani jumanacana chekapar uñjapjjañamataqui, mä jiwayatajj juchati janicha; uqhamata leyinacarjama, arsutanacarjama, cheka sarayañanacaru, ewjja arunacaru uñjatäñapataqui. Ewjjapjjam jan Tatitun nayrakatapana jucha lurapjjañapataqui, uqhamata Tatitojj jan jumanacataqui colerasiñapataqui, uqhamarac jupanacataquesa. Jumanacasti acanac phokhapjjam, ucatsti juchajj janiw jumanacanccaniti.\nAmarías jach'a jilïri sacerdotewa jumanacar ujapjjätam Diosan arunacap toketjja, ucatsti marca toketa uñjerejja Ismael chachan Zebadías yokaparaquïniwa, jupajj Judá tribunjja jilïriwa; ucatjja levitanacajja jumanacan yanapirinacamäpjjaniwa. ¡Uqhamasti ch'amachasipjjam, ucatsti phokhapjjaraquim! ¡Tatitojj qhititejj asqui lurcani ucampïpan!” sasa.


Génesis 1 - Holy Bible [Aymara Bible 1997] - (Gén 1)\nAca orakesti jan cunani ch'usaquïnwa, take cunas mä ch'amacan phokhantata umacamaquiraquïnwa, Diosan ajayupasti uma patjjanwa onjjtäna.\nDiosasti sänwa: “Khanajj utjpan” sasa. Ucatsti khanajj ucspachaw utj-jjaraquïna.\nDiosasti khanan sumätap uñjasinjja, khanjja ch'amacat jaljtayänwa.\nDiosasti khanarojj sutichänwa uru sasa, ch'amacarusti aruma sasaraqui. Uqhamaw kallta urojj phokhasïna.\nUcjjarojj Diosajj saraquïnwa: “Utjpan umar jaljtayirejja, uqhamat umajj payar jaljtañapataqui” sasa.\nUcatsti uqhampunïnwa. Diosasti mä uma jaljtayirwa luräna, mä chicat umasti aynacharu uchatänwa, mä chicat umasti jaljtayatata alayaru uchataraquïnwa.\nDiosasti uca jaljtayatarojj alajjpacha sasaw sutichäna. Uqhamaw payïri urojj phokhasïna.\nUcatsti Diosajj sänwa: “Alajjpachat aynachancqui uca umanacajj, mayawjar tantacht'aspan, uqhamat wañajj uñstañapataqui” sasa. Ucatsti uqhampuniw lurasïna.\nDiosasti wañarojj orake sasaw sutichäna, tantachat umanacarusti kota sasaraquiw sutichäna. Diosasti take cunan sumätap uñjasinjja,\nsänwa: “Orakejj take casta achunac achpan, jathanac churir koranacasa, uqhamarac achu churiri kokanacasa; jathanacapasti uca pachpancaracpan” sasa. Ucatsti uqhampuniw lurasïna.\nOrakenjja cunayman casta alinacaw achüna. Jathanac churir ch'ojjñanaca, uqhamarac frutanac achuri kokanaca. Diosasti ucjja wali sumätapwa uñjäna.\nUqhamaw quimsïri urojj phokhasïna.\n[14-15] Diosasti saraquïnwa: “Alajjpachanjja khananacajj utjpan, urumpi arumampi yakhachañataqui, uca khanasti tiemponaca, urunaca, maranaca señälañataquiraquïpan. Uqhamaraqui alajjpachat aca oraker khananiñapataquiraqui” sasa. Ucatsti uqhampuniw lurasïna.\nDiosasti paya khanirinacwa luräna, maya jach'äqui ucasti uru khanañapataqui; jisc'äqui ucasti aruma khanañapataquiraqui. Uqhamaraquiw warawaranacsa luräna.\nDiosasti uca khananacjja alajjpacharuw uscüna, oraker khant'aniñapataqui,\nurusa, arumasa, uqhamaraqui khanaru ch'amacat yakhachañapataqui. Uqham lurasinsti Diosajj sumätapwa uñjäna.\nUqhamaw pusïri urojj phokhasïna.\nUcjjarojj Diosajj saraquïnwa: “Umanjja take casta animalanac utjpan, uqhamarac orakenjja altokata thoknakeri jamach'inacas utjaracpan” sasa.\nTake uca animalanac usccatayna ucanacarusti aca arunacampiw bendiciraquïna: “Mirantapjjam kotanacar phokhantañcama, uqhamarac jamach'inacas mirantapjjpan take acapachar phokhantañcama” sasa.\nUqhamaw pheskëri urojj phokhasïna.\nDiosasti saraquïnwa: “Aca orakenjja take casta animalanac utjpan: uywañ animalanaca, uqhamaraqui pampanquir animalanacasa, uqhamaraqui orakenjam katatnaktir animalanacasa.” Ucatsti uqhampuniw lurasïna.\nDiosasti take aca animalanacwa uscüna, ucatsti take cunansa sumätapwa uñjäna.\nUcatsti saraquïnwa: “Jichhajj jake luraraquiñäni. Uca jakesti jiwäsar uñtasitäniwa, ucatsti kotan utjir chawllanacarusa, jamach'inacarusa, uywañ animalanacarusa, pampanquir animalanacarusa, orakenjam katatnaktir animalanacarusa apnakaraquiniwa” sasa.\nCunapachatejj Diosajj jake usccäna ucapachajj jupar uñtasitwa uscüna; chacha, warmi,\nucjjarusti bendiciraquïnwa: “Jichhajj wali mirantapjjam, aca orakerusti phokhantapjjaraquim, apnakapjjaraquim; take chawllanacarusa, jamach'inacarusa apnakapjjam, uqhamaraqui orakenjam katatnaktir animalanacarusa” sasa.\nUcjjarusti saraquïnwa: “Jichhajj jumanacaruw churapjjsma take casta jathachiri alinaca, uqhamaraqui take casta frutanac achuri kokanaca. Take ucanacasti mank'añataquïniwa.\nDiosasti take cuntejj lurcän ucanacan sumätapwa uñjäna. Uqhamatwa sojjtïri urojj phokhasïna.


Lula da Silva jupax juchanchawipat qhisphiña mayiskakiwa | Radio San Gabriel\nViernes, Abril 6, 2018 - 10:47\nLuiz Inacio Lula da Silva jupax khaysa Brasil anqax markanx pä waranqa kimsani marata pä waranqa tunka marakamaw jilir irpirjama uka anqax markana irnaqawayi. Ukakipanx jichhurunakamas wali uñt’atawa sasinaw uka markan qamasirinakax qhananchapxi. Jupasti paqallqu tunka mayani maranakanixiwa.\nJichhax Luiz Inacio Lula da Silva juparux qullqi juk’uchawinakaya jupata utjawaychispana ukanakata juchanchawayapxi. Ukakipanx khaysa anqax markan kamachinak phuqhayirinakax amtawayapxiw jupax juchanchatañapa. Jichhax kamachinakarjamax Lula da Silva jupan arxatirinakapax ma hábeas corpus uka Tribunal Superior de Justicia uksankirinakaru luqtawayapxi, ukhamana uka juchanchawipax uñakipatañapataki. Jichhax uka mayiwix kamachi phuqhayirinakatx janiw wakiskirikiti sataw utjawayi; ukataw juparux sawayapxi jichhuru niya phisqha jayp’ukanis Brasil markanx ukakama watañ utaru mantañataki sarañapa.\nUkanaka utjkipanx Luiz Inacio Lula da Silva jupan arxatirinakapax jichhuruw wasitatata Tribunal Superior de Justicia Brasil markankirinakaru yaqha qillqatanaka luqtawayapxi, jan watañ utana llawintatañapataki.\nTotal visitas : 2290022


Cuerposansti cawqhawjanacarutejj jan wali munctan ucawjanacaruw sum isthapiytanjja. Cawqhanacatejj jan yäkañajj waquisqui ucawjanacaruw wali yäktanjja. Cuerposanjja wali yäkatäqui ucajja janiw waquiscjjeti yäkaña.\n Ucatwa muntjja takewjan jakenacajj Diosar mayipjjañapa, k'oma chuymampi amparanac aptasina, jan colerasisina ni tokesisina. Uqhamaraqui warminacajj cunatejj isisiñäqui ucac isisipjjpan; janirac sinti jiljañampis ñic'utanacapsa c'achachasipjjpati, ni korimpisa, perlanacampisa, ni wali jila alan isinacampisa, jan ucasti suma luräwinacampi c'achachasipjjpan, Diosar catuyata warminacjama.\nUcampis nayajj sapjjsmawa, qhititejj mä warmirojj munapayañataqui uñtejja, niyaw chuymapanjja jupampi wachoka juchjja lurjje.\n“Mä warmisti janiw mä chachan isipjja uchasiñapäquiti, ni mä chachas warmin isipampejj uchasiñapäquiti, Tatitu Diosataquejj ucanac lurañajj ajjtasiñätap laycu.\nJumanacan c'achachasiñanacamasti jan patjjataquïcpati ñic'utanaca c'achachasiñanacampi, kori yänacampi, ni wali jila alani isinacampisa,\nUcatsti mäquiwa uca warmejj jicjjatiri mistuni, jan wali sarnaker warmjam isthapita, c'arintañ amtäwinacampi phokt'ata.\nJesusajj discipulonacaparojj sänwa: “Utjapuniniw cunanacas jaker juch lurayirejja, ucampis ¡ay cunaquïcani, qhiti jaketejj mayniru juchar puriyqui ucajja!\nJan amuyt'ani warmejj jiwaquïcchisa, cunjämatï mä qhuchhejj nasapana kori anillompi uchatäcaspa uqhamaquiwa.\nUca laycupï jan jiwasanacanjj maynit mayniru jisc'achasiñajj utjañapäquitejja, ucat sipana jan munapjjamti jilaman lanctañapjja cunäquipansa, ni jucharus puriyapjjaraquimti.\n Jumanacan c'achachasiñanacamasti jan patjjataquïcpati ñic'utanaca c'achachasiñanacampi, kori yänacampi, ni wali jila alani isinacampisa, jan ucasti suma chuymanïpjjam, ucaw jan tucusquiri, suma muncañajja, llamp'u chuymani. Dios nayrakatansti ucajj wali asquiwa. Nayra pachanacanjja, Diosar ajjsartir warminacajj uqhamwa c'achacht'asipjjäna. Jupanacajj Diosaruw iyawsapjjäna, ucatsti chachanacaparojj ist'apjjaraquïnwa.\nIst'asir wawanacjamajja, jan munañanacamarjam sarnakapjjamti, cunjämtï janïra Diosar uñt'casajj sarnakapcäyätajj uqhamjja.\n Vasti reinaru, reyin nayrakataparu irpapjjañapataqui suma coronani uqham isthapita, uqhamata take marcanquir jakenacasa, jach'a jilïr jakenacasa reinaru jiwaquïtap uñjasinjja muspharapjjañapataqui, jupasti wali jiwaquïnwa uca laycu. Ucampis reinajja janiw ist'aña muncänti, reyejj cawquïr arunactejj eunuco sat jakenacap tokejj yatiycäna uca arunacaparojja. Ucatsti reyejj walpun colerasïna,\n Cunjämtejj Eliú chachajj takenit sipansa juc'ampi waynaquïnjja ucatwa suyt'äna Job chachampi parlañ tucuyañapcama. Ucampisa jupanacan Job chacharu jan suma arunacampi arusjjatapjjatapa uñjasasti colerasïnwa, janiw juc'ampi chuymapanjja amuquïñ muncänti. Ucatwa parlañ kalltaraqui: “Cunjämtejj nayajj sullcäsctjja, jumanacasti chuymani jakenacäpjjaracta, ucatwa nayajj jan cunsa arscäyätti. Nayasti saraquïyätwa: ‘Aca jakenacajj wali amuyt'anïpjjewa jilïrïpjjatap laycojja, walja maranaca jacapjjatapampisti wali yatiñanïpjjaraquiwa’ sasa.\n Uqhamaraqui jumanacajj warminaca, chachanacamar ist'asa sarnakapjjam, uqhamata inas cawquïri chachas Tatitur jan iyawscchi ucajj jumanacan sarnakäwinacam toke Tatitutaqui jicjjatatäñapataqui jan cuna arumpisa, jan ucasti jumanacan suma sarnakatam uñjasaqui. Jumanacan c'achachasiñanacamasti jan patjjataquïcpati ñic'utanaca c'achachasiñanacampi, kori yänacampi, ni wali jila alani isinacampisa, jan ucasti suma chuymanïpjjam, ucaw jan tucusquiri, suma muncañajja, llamp'u chuymani. Dios nayrakatansti ucajj wali asquiwa.\nJupajj ch'amañchasiwa, asquin sarnakañampi, ucatsti janiw ajjsarquiti jutir jan walt'añ urunacarojja.\nCunjäm amuyunïcäntejj Cristojj uca pachpa amuyunïpjjaraquim.\njan ucasti suma chuymanïpjjam, ucaw jan tucusquiri, suma muncañajja, llamp'u chuymani. Dios nayrakatansti ucajj wali asquiwa.\njan ucasti suma luräwinacampi c'achachasipjjpan, Diosar catuyata warminacjama.


Video: Uraqpachan qhathunakan sarnaqkasa · Global Voices Aymarata\nJaqukipäw uñt'ayata/apkatata 13 Lakan phaxsi 2012 6:25 GMT\nAka blog ullart'apxañäni বাংলা, Filipino, русский, Malagasy, Français, Italiano, Español, polski, عربي, Ελληνικά, македонски, English\nUraqpachanx khawkha chiqankpasaya, qhathux kunayman saminakaniw apasiski. Salvador, Mexico, India, Indonesia ukat Tailandia uka markanakan qhathunakapan jamuqanak vidieonak uñjt'as chikancht'asinipxama.\nUkatx RocaCristo uka videonx Santa Tecla Salvador markatw uñjasi, varistojamonbanua ukax niya kipka qhathunak utjiki ukanakatw uñt'ayaraki:\nManilatatwa, videomax wali jiwakiwa, Filipinas uka qhathunkasmas ukhamatawa, ch'uxña achunaka,muxsa achunaka, camutinaka ukat jisk'a muxsa achunaka ukax aka Filipinas markanx jallu pachanw utji. Aka video ukarux wal munta.\nIndonesia, Lok Ba Intan Borneo aynachaxanx chhalaqa, aljäwi qhathuw apasi.\nLok Baintan uka qhathurux 5 ukat 8 qhantatiw jaqinakax jak'a amarkanakat purintapxi,Borneo aynachawjana, Indonesia markana. Bayuwinata © Demotix jupan aka jamuqax apst'atawa\nMVMTelevisionDigital ukax Oaxaca, México markanakan qhathuparuw purt'i. Mä k'ata waraqt'at videox kunjams alasirinakax isi, joyeria ukat manq'añanak alasipxi ukwa uñacht'ayistu.\nAkax Mumbai ukan qhathupawa, India, ukatax mä juk'a mayjt'atawa, muxsa achunaka ukat ch'uxña achunak aljañchiqanx k'añaskunakataki, refrigiraduranaka, tilivisuranak aljañaw utji. Aka videox 2007 maratawa, Parasher jupan uñstayata sutipaxa: Mä neumáticos aljirix «mercado ruidoso» jall ukham uñt'atapachaw sasinw lup'itayna (Shor), ukatax sutipax «bazar de ladrones» ukhamaruw turkxatayna (Chor). Yaqha aljirix «Chor» sutix janiw chiqakanti, uka chiqawjanx lunthatat yänakax jasakw jikxatasisp sasin arst'atayana.\nTailandia Maeklong qhathuchiqawj mä tren ukax 8 kutiw sari, ukatsti aljirinakax sapa tren ukan makiptañapatakiw uka qhathuwjanx aljañanakap apthapisipxi.


Caribe: Fin del mundo satäk ukxat lup’iwinaka · Global Voices Aymarata\nJaqukipäw uñt'ayata/apkatata 27 llamayu phaxsi 2011 13:01 GMT\nYaqhip sectas religiosas ukanakax sapxanwa, 21ni kurmüru uruw aka uraqix tukusjani sasa [ing]. Bloggers caribeños ukanakax kunjams uka amuyux jaqinakar [ing] uka uraq tukusiwir atipjañ lup’iyäna ukjat qilqt’apxi.\nBlogger jamaiquino Stunner's Afflictions [ing] jupax wali muspatanwa…\nIyawsapki ukanakax uka 21ni urun kunati makiptkan chiqaniwa sapxanwa, ukatx mä campaña ukampiw qalltawpxana, EE.UU. markapachanw carteleras ukanak apnaqawpxi, ukapachaparakiw aka Jamaica marakans Google, medios electrónicos tuqinx kunayman yatiyäwinakax apnaqasina.\nUkampirus Camping ukat arkirinakapampixa, Tatitun (Dios) arunakapx maysaruw jaytjawapxi, Tatitukiw kunapachas jutan ukj yati. Biblianx qilqatawa Tatitukiw uka jach’a urux kunawsanis ukx saspa.\nUkhakamaxa, blogger jamaiquino Grasshopper Eyes The Potomac [ing] khititi extranjerun jaki, ukax uñt’iwa:\nAka qhipa urunakanx uraqpachanx jan walinakw utjayi.\nJïsa, mundux kunjamti uñt’ktan ukhamakiskaniwa, ukatx walja pachaniñaniwa. Khitinakati jan ukar thurkatañ munapk ukanakax janiw k’uchipkaniti.\nGuyana-Gyal [ing], mä post ukan jiskt’awinakaruw jaysi: Jichhur mundux tukuskaspan ukhax atento ukhamaskayatati? , ukatx jilapan amuyt’ataparuxa, “ jaqinakan yänakap aljthapisiñataki, mulljasiñatakiw yaqha jaqinakax ukham arunak arsusipxi.\nGuyananx janiw ukham phuqhäwix utjkaspati. Sequía uk utjki ukjas jila chanir aljañpuni munapxi.\nTrinidad ukat Tobago markatpach blogeyasa, Afiya Ray Outlish [ing] ukax janiw kuna arsuwinaks utjañap munkiti. Maysatxa, Trini Like Salt extranjerotpacha, amuyt’iw uka amuyux ja waliwa sasa.\nQalakisktwa ukatx thuqtawayiristwa! Arrebato ukax muspakayawa!\nSarah Palin ukan utapx uñjiristwa, akhatpacha!\nFab Five Freddy taqiniw drogatapxi sasaw situ, p’iqijas muyjituwa…uka k’ari arrebato suyaskta.\n¿Q’alakiw jalaskayata ukwa arsta?\nThrowing Down the Water [ing] aka post qilqatan uñt’ayasi, taqi markpachanw kipkakiskana:\nUka fin del mundux willkan qhanapjamawa. Wankaranakjamaw thuxuqi, ukatx mä wawaw khaysa uta thiyan wallpar arknaqi.\nJaniw uka urux Camping ukanx purinkiti, ukatx Stunner [ing] qhip qhip arunakani:\nCamping ukat arkirinakapampix yant’awapxiwa 21ni uru llamayu phaxsin 2011ni marana, ukatx janiw kunas makiptkiti. Ukampirus Camping ukax janiw nayrir qhipir kutis Diosan arunakapat atipjkiti.\nJisk’a jamuqa aka post ukana, “Heaven's Calling” (Axpachaw jawsi), jasohill ukatawa, usada bajo licencia Attribution-NonCommercial-ShareAlike 2.0 Generic (CC BY-NC-SA 2.0) de Creative Commons . Visiten la jasohill ukan jamuqanaka flickr tuqina.\n(es) ukan jaqukipiri\tGabriela Garcia Calderon Orbe\nGracias, Victoria, por traducir mi artículo. Saludos desde Trinidad y Tobago!\n2 mara t'aqa phaxsi 2011, 3:55 pm\nJanine muchas gracias, sigue adelante escribiendo más artículos.\n2 mara t'aqa phaxsi 2011, 5:57 pm\nAruskipäwir chikancht'asima (unete a la conversación) -> Janine Mendes-Franco


Bible in one year - Aymara Bible 1997 - May 5\n1. Ucat Samuelojj take israelitanac nayrakatan aqham saraquïnwa: —Jumanacajj uñjapjjtawa, nayat take cuntejj mayipjjesta ucanacjja churapjjsmawa, uqhamarac mä reysa uscurapipjjaracsmawa.\n2. Acajj jichhajj jumanacan reyimajja. Jupaw jumanacaru apnakapjjätam. Nayasti chuymani jakëjjtwa, kaka p'ekëjjaractwa; wawanacajjasti jumanac chicaw jacapjjaraquejja. Nayaw jumanacarojj apnakapjjayäsma waynatpacha, jichhürcama.\n3. Jichhasti acajjay acancasctwa. Nayatejj qhitin vacapsa, asnopsa catuntassta, jan ucajj qhitirus t'akhesiystjja, jan ucajj cheka uñjañataquis kollke chilltayasstjja ucapachajj arsupjjam Tatitu nayräjjana, uqhamarac cawquïr reytejj jupajj ajllqui uca nayrakatansa, ucat nayajj take manut phoqhawayjjäwa —sasa.\n4. Ucat jakenacajj sapjjaraquïnwa: —Janipuniw cunapachas nanacarojj t'akhesiyapquistati, janiraquiw kollksa chilltayascaractati nanacar cheka uñjañataquejja —sasa.\n5. —Uqhamajj Tatitusa, jupan ajllita reyisa ist'asquiwa, jumanacajj janiw cuna juchsa nayarojj apsupquistati —sasaraquiw Samuelojj khanañchasïna. —Uqhamäscapuniwa —sasaw jupanacajj sapjjaraquïna.\n6. Ucjjarusti Samuelojj marcarojj saraquïnwa: —Tatitojj Moisés, uqhamarac Aarón tokew Egiptot jumanacan awquinacamarojj apsunïna.\n7. Uqhamasti jichhajj waquichasipjjam, Tatitu nayrakatanwa nayajj jumanacampi parlä, cuna asquinactejj jupajj jumanacarojj lurapctam uqhamarac awquinacamarusa take ucanacata.\n8. Cunapachatejj Jacobojj wawanacapampi Egipto marcar sarjjäna ucapachajja, egipcio jakenacajj jupanacarojj t'akhesiyapjjänwa. Ucatsti jumanacan nayra awquinacamajj Tatituruw arnakasipjjäna, jupasti qhitaniraquïnwa Moisesaru, Aaronampiru, ucat jupanacajj nayra awquinacamarojj Egiptotjja apsunjjapjjänwa, aca orakeruw utjantasjjapjjaraquïna.\n9. Ucampisa jupanacajj Tatitu Diosatjja armasjjapjjänwa, ucat jupajj Sisaran amparaparu catuyjjaraquïna, jupasti Jabín ejerciton generalapänwa, Hazoran reyipa, filisteonacana, moabitanacan reyinacapampiruw catuyaraquïna, jupanacasti awquinacam contraw nuwasiri sartapjjaraquïna.\n10. Ucampis jupanacajj Tatituruw juchanacap arsusipjjäna, uqhamarac juparu apanucutanacapsa, Baal uqhamaraqui Astarté sisqui uca yakha diosanacapar sirvisina, ucatsti achict'asipjjaraquïnwa, uñisirinacapat khespiyañapataqui, jupa saparu sirviñataquiw arsupjjaraquïna.\n11. “Uca laycuw Tatitojj qhitanïna, Jerobaal, Barac, Jefté, uqhamarac Samuel ucanacaru, jumanacar uñisirinacamat khespiyañapataqui, uqhamat jumanacajj sumaqui jacasipjjañamataqui.\n12. Ucampisa cunapachatejj amonitanacan Nahas reyiparu jumanacar nuwiri jutcän uca uñjasajja jumanacajj mä rey apnakañapataqui mayipjjayätajja, jumanacan reyimajj pachpa Tatitu Diosäcchïn ucasa.\n13. Ucampisa jichhajj acajj jumanacan ajllit reyejja. Tatitojj churapjjtamwa cuna reytejj mayipcta uca.\n14. Jichhajj jumanacarojj wact'apjjtamwa Tatituru ajjsartapjjañama, uqhamaraqui juparu yupaychapjjañama, arunacapsa ist'apjjañamaraqui, camachi arunacapsa janiraqui taquisipjjañama, ucatsti jumanacar apnaker reyisa, jumanacasa Tatitu Diosan munañaparjama jacapjjañama.\n15. Ucampisa janitejj Tatituru ist'apcäta, jan ucasti camachi arunacapsa apanucupjjaraquïta, ucapachajj jupajj jumanacarusa, reyimarusa mutuyäpjjaraquïtamwa.\n16. “Uqhamasti jichhajj jan onjjtapjjamti cawqhancapctatejj uca chekata, cuna jach'a uñacht'äwinactejj Tatitojj jumanacar uñacht'ayapcätam ucanacwa uñjapjjäta.\n17. Jichhajj trigo cosechañ horasäjjewa, janiraquiw jallojj purquiti, ¿janicha? Jichhajj nayaw Tatitur mayï, jupasti khejjo khejjonaca, uqhamarac jallu apayanini, uqhamat jumanacajj uñjapjjañamataqui amuythapisipjjañamatakiraqui, cunjämtejj Tatitojj uñjqui, jumanacajj jan wali lurapjjtajja mä rey mayisajja.”\n18. Ucspachaw Samuelojj Tatitur mayïna, ucatsti jupajj ucspachaw khejjokhejjonacampi jallumpi apayanïna, uqhamasti take jakenacaw wali Tatituru, uqhamarac Samuelorus ajjsartapjjäna,\n19. ucatwa Samuelorojj takeni sapjjäna: —Jumajj Tatitu Diosamaru aca sirvirinacamataqui achict'am, jan jiwarapjjañajjataqui, take jucha luratanacajj-jjarusti rey mayitampwa yapt'apjjtajja —sasa.\n20. Samuelosti saraquïnwa: —Jan ajjsarapjjamti. Chekpachansa jumanacajj sinti jan wali lurapjjatätajja; ucampisa jichhajj jan Tatitutjja sarakapjjamti, jan ucasti take chuymampi jupar yupaychapjjam.\n21. Janiraqui uca c'ari diosanacaru sirvipjjamti, jupanacasti janiw yanapapquiristamti, ni khespiyapcaraquiristamsa, c'ari diosanacäpjjatap laycu.\n22. Tatitusti sutipar munatap laycojja janiw apanucupcätamti, jupasti jumanacarojj marcapwa tucuyasiñ munapjjtam.\n23. Nayasti Tatitu contrajj janic juchañchasïti, jumanacataqui mayiñ apanucusajja. Ucampisa nayajj yatichapjjämawa, sumana uqhamarac chekapana sarnakapjjañamataqui.\n24. Jumanacajj Tatituruquiw ajjsartapjjañama, uqhamarac juparojj chekpachana take chuymampiraqui sirvipjjañama, amtasipjjañamaraquiwa cuna jach'a asquinactejj jumanacataqui lurqui ucanacata,\n25. ucampisa jumanacatejj jan walinac lurañacpun amtasipcäta ucapachasti, jumanacasa, reyisa tucusipjjätawa.\n1. Saúl waynajj niya jilïr jakëjjänwa, cunapachatejj Israel marca apnakañ kalltcän ucapachajja, uqhamarac niya mä kawkha maranaca apnakcasasti,\n2. Saúl reyejj quimsa waranka soldadonacwa ajllïna israelita jakenac taypitjja. Pä waranka soldadonacasti jupa chicänwa Micmas uqhamarac Betel kollunaca tokena, waranka soldadonacasti Jonatanampi chicaraquiw, Gabaa sisqui uca chekan Benjamín oraken kheparapjjäna, ucat jilt'iri jakenacarusti Saúl reyejj utanacaparuw qhitanucjjäna.\n3. Gabaa sisqui uca chekan Jonatanasti soldadonacampejj filisteonacarojj k'alwa tucjäna, ucanacjja filisteonacasti yatipjjänwa. Uqhamasti Saúl reyejj take Israel marcpachanwa trompetanaca phust'ayäna, uqhamat take jakenacajj cunataquis janc'aquïpjjañapataqui.\n4. Take israelita jakenacasti yatipjjaraquïnwa, Saúl reyejj filisteo soldadonacarojj k'ala tucjatapa, ucat filisteo jakenacajj israelitanacaru wali uñisipjjäna, ucatpï ejercitojj Saúl reyimpi tantacht'asïnjja Gilgal sisqui uca chekana.\n5. Filisteonacasti mä toketjja tantacht'asipjjaraquïnwa, israelitanacampi nuwasiñataqui. Quimsa tunca waranka guerrar sarir carronacanïpjjänwa, sojjta waranka caballería soldadonacani, uqhamarac infantería soldadonacapasa jan jact'caya sinti waljapunïnwa, kota iramankir ch'allar uñtata. Ucatsti janc'aquiw Micmas sisqui uca chekaru sartapjjäna; campamentopjja ucaruw waquichasipjjäna, Bet-avén sisqui ucqhata inti jalsu tokeru.\n6. Israelitanacasti wali mayjt'ataw jicjjatasipjjaraquïna, filisteonacan jupanacar nuwantjjatapata, ucat israelitanacajj, putunacaru, orake p'ujrunacaru, karka taypinacaru, k'awanacaru, phujunacaruw imantasjjapjjäna.\n7. Jupanacatsti waljaniw Jordán jawira maqhatjjapjjäna, Gad uqhamarac Galaad sisqui ucsa tokenacaru, ucampisa Saúl reyejj Gilgal sisqui uca chekaruw kheparascäna, take ejercitopasti wali ajjsart'asaw jupa chicäscaraquïna.\n8. Ucanwa Saúl reyejj pakallko uru suyt'äna, cunjämatejj Samuelojj siscatayna uqhamarjama; ucampisa Samuelojj janiw Gilgal chekarojj purincänti, ucat jakenacajj sarjjaña kalltapjjäna.\n9. Ucat Saúl reyejj saraquïnwa: —Uywanac aptanipjjam holocaustonaca, sumancaña sacrificionac loktañasataqui —sasa. Ucat jupa quipcaw uca sacrificionac loktäna.\n10. Cunapachatejj Saúl reyejj uca sacrificionac loktañ tucuyascän ucapachaw Samuelojj purinïna. Ucat Saúl reyejj catokeri, aruntiriraqui mistuwayäna.\n11. Ucampis Samuelojj sänwa: —¿Cunatsa uca lurta? —sasa. Saúl reyisti saraquïnwa: —Cunapachatejj jakenacaru sarjjapjjeri uñjta, jumasti janiraquiw cuna urutejj puriniñamäcän uca urus purinctati, filisteonacasti Micmas sisqui uca chekan tantacht'atäsipcaraqui,\n12. nayajj nuwantiriw sarakanï saraquiyätwa Gilgal chekana, janïr nayajj Tatitur catuyascasina, ucatwa uqham jan wali jicjjatasisin naya pachpa sacrificio loktañar uscusta —sasa.\n13. Samuelosti saraquïnwa: —¡Luratamajj mä lokhe jaken luratapjamawa! Tatitojj cuntejj sisctam uca arunactejj ist'asamän ucapachajj juman apnakañamajj wiñayataquïsapänwa uca Israel marcanjja.\n14. Ucampis jichhajj juman apnakañamajj janiw jayäcaniti. Tatitojj yakha chacha thakani jupan chuymapar purt'quiri, ucatsti marcapan jilïripatwa utt'ayaraquini, jupan arunacaparu jan ist'atam laycu.\n15. Ucat ucapachaw Samuelojj Gilgal chekatjja sarawayjje thaquipanjama. Chicat ejercitosti Saúl rey chicaraquiw nuwasiñataqui khepararaqui, Gilgal sisqui uca chekatsti Gabaa sisqui ucawjaruw puripjjäna Benjamín orakeru. Ucanwa Saúl reyejj jakenacapa jacthapisïna, kawkhanitejj jupampïcän ucanaca, takpachasti sojjta pataca chachanacänwa.\n16. Saúl reyimpi, Jonatán yokapampi, jupanacampi chicäcän uca tropanacasti, Benjamín oraken Gabaa sisqui uca chekaruw kheparapjjäna, filisteonacasti Micmas sisqui uca chekaruw purintapjjaraquïna.\n17. Filisteonacajj campamentonacapat quimsa tama guerrilleronaca mistunipcchïn ucasa, maynïri tamajj Ofra sisqui ucsaruw sarapjjäna, Sual tokeru.\n18. Payïri tamasti Bet-horón sisqui ucsaruw sarapjjaraquïna. Quimsïri tamasti vallejj uñstqui Zeboim sata uca kollunac tokeruw sarapjjaraquïna, ucasti wasara tokeru sarañanquiwa.\n19. Take Israel marcansti janiw mayni herrero jakes utjcänti, uqhamatwa filisteonacajj amuyapjjäna, hebreo jakenacajj janiw espadanaca, uqhamarac lanzanacapsa lurasiñ yatipcaniti sasa.\n20. Take israelita jakenacasti aradonacapan rejanacapsa, chuntanacapsa, hachanacapsa, piconacapsa filisteonacaruquiw afilayasipjjerïna.\n21. Rejanaca, chuntanaca afilatatsti cobrapjjerïnwa, quimsaru jaljatat payïri ciclo kollke, hachanaca, yakhanacampi afilatatsti quimsaru jaljatat mayïri ciclo kollke cobrapjjaraquirïna.\n22. Uqhamasti cawquïrinacatejj Saúl reyimpi, uqhamarac Jonatanampi chicäpcän ucanacasti janiw maynis espadanïpcänti ni lanzanïpcänsa nuwasiñ urojja. Jupa paniniquiw uca armanacanïnjja.\n23. Ucañcamasti mä tama filisteo soldadonacajj Micmas sisqui uca pasaña tokeruw jutapjjäna.\n1. Diosajjay, nayat qhuyapt'ayasita, nayar arcnaker jakenacaw utji, uruy arumaw t'akhesiyapjjetu.\n2. Jan karjasisaw timasirinacajj arcnakapjjetu, waljaniw jach'achasiñamp jaljjatapjjetu.\n3. Ajjsarcay urun waytasita, nayajj jumaruquiw alcatsma.\n4. Diosaruw takpach chuymamp iyawsta, arunacap jach'ar aptaracta; Diosaruw takpach chuymamp alcatta, janiw cunarus ajjsarcti: ¿Camächaraquitan jakesti?\n5. Sapüruw arusquipapjje, amtapjjaraqui nayar ñankha lurañac amtasipqui,\n6. nayar uñch'uquiñataquejj mä chekawja thakapjje, sartatajjamp kont'atajjamp uñch'uquipjje, acatjamat jaljjatasin jiwayañ munapjjetu.\n7. Diosay, t'unjäwitac jupanacarojj catjjäsim, k'apisiñamampiy marcanacarojj t'unjam.\n8. Diosajjay, jaltatanacajjajj juman jaqhutawa, jumaw jachatanacajj apthaptajja. ¿Janit ucanacast kellkataman khanäquisti?\n9. Jumat yanap maycäm ucapachajja, nayamp timasirinacajj jayar jaltjjapjjpan, uqhämat nayan Diosajjätam yatï.\n10. Diosaruw takpach chuymamp iyawsta, arunacap jach'ar aptaracta; Tatituruw takpach chuymamp iyawsta, arunacap jach'ar aptaracta;\n11. Diosaruw take chuymamp alcatta, janiw cunarus ajjsarcti: ¿Camächaraquitan jakesti?\n12. Diosajjay, jumar arsutanacat manumätwa, yuspagarañ chuymampiw phokhäma:\n13. jiwañat nayar khespiyatam laycu, tincuñat nayar jarc'akatam laycu, Diosan nayrakatapansti jacañ khanan sarnakañajjataqui.\n21. Jan amuyt'an jakesti jan wali sarnakatapatjja cusisiwa; ch'iqhi jakesti sarnakäwinacapjja chekachasiwa.\n22. Cunapachatejj jan jisct'asiñajj utjqui ucqhajj, amtäwinacajja aynacht'iwa; walja amuyt'ayirinacampiw sumar mistsuñajj utji.\n23. ¡Cunj asquisa jisct'aru arunac jicjjatañajja, ucat juc'ampisa horasapar jicjjatañajja!\n47. Jesusajj parlascaquïnwa, ucapachaw walja jakenacajj purinipjjäna. Qhititejj Judas satäcäna ucasti tunca payan discipulonacat maynïrïnwa, ucajj jupanacan nayrakatap jutäna. Jupasti Jesusaruw maqhati jamp'att'añataqui.\n48. Ucapachasti Jesusajj juparojj sänwa: —Judas, ¿mä jamp'att'ampiti Jaken Yokaparojj aljanttajja? —sasa.\n49. Jesusampïpcäna ucanacajj uc uñjasajj jisct'apjjänwa: —Tata, ¿espadampit nuwantapjjäjja? —sasa.\n50. Ucat jupanacat maynïrejj sacerdotenacan jilïripan uywataparuw cupëjj jinchu espadamp jisctasin thokokayäna.\n51. Jesusasti sänwa: —Uqhaqui, jan cuns lurapjjamti —sasa. Ucat Jesusajj uywatan jinchup llamct'i, ucatsti c'umaräjjänwa.\n52. Ucjjarojj saraquiwa sacerdotenacan jilïrinacaparu, templo uñjir soldadonacaru, jilïri jakenacampiru, qhitinacatejj jupar catuyir jutapcatayna ucanacaru: —¿Jumanacajj espadampi, lawampiti mistunipjjta, nayajj lunthatäquiristsa uqhama?\n53. Cunapachatï nayajj sapürus templona jumanacampïscäyäta ucqhajja, janiw catuntapquistati, ucampis jichhajj horasanacamawa, cunapachatï ch'amacajj munañanïqui uca horasawa —sasa.\n54. Ucapachaw Jesusarojj preso catuntapjjäna, ucat sacerdotenacan jilïripan utaparuw irpapjjäna. Pedrosti jayatac arcascäna.\n55. Ucansti uta ankäjja taypinwa nina pichhasipjjäna, ucat nina thiyaruw Pedrojj kont'asiraqui jupanacamp chica.\n56. Ucatsti mä uywat tawakojj nina jac'an konusquir uñjasajj, wal jupar uñcati, ucat saraqui: —Aca jakejj jupanacampïscänwa —sasa.\n57. Pedrosti jan uñt'iriw tucüna: —Warmi, janiw nayajj uñt'cti —sasa.\n58. Mä juc'ampjarusti yakharaquiw uñji, ucasti saraquïnwa: —Jumajj jupanacanquiriraquïtawa —sasa. Pedrosti sänwa: —Janiw tata, janiw nayäcti —sasa.\n59. Mä hora pasatatsti yakhaw saraquïna: —Chekaw, aca jakejj jupampïscapunïnwa, jupasti Galileanquiriraquiwa —sasa.\n60. Ucapachasti Pedrojj sänwa: —Tata, janiw yatcti qhitits parlascta —sasa. Cunapachatï Pedrojj uqham parlascäna uca pachaw wallpajj art'äna.\n61. Tatitusti cutiquipstasin Pedror uñcatäna, ucqhaw Pedrojj amtasïna Tatitojj cuntejj jupar siscäna uca: “Janïra wallpajj art'quipanwa nayarojj quimsa cuti jan uñt'ir tucutäta” sasa.\n62. Ucatsti Pedrojj mistuwayjjasinjja wal jachäna.\n63. Qhitinacatejj Jesusar uñjasipcäna ucanacajj jupatjja larusipjjänwa, jawk'japjjaraquïnwa.\n64. Nayranacap imantasin ajanupat nuwjapjjäna: —¿Qhitis nuwtam? ¿Yattati? —sasa.\n65. Uqhamaraqui walja jan walinacampwa sapjjäna.\n66. Cunapachatï uröjjän ucapachajj judionacan jilïri jakenacapampi, sacerdotenacan jilïrinacapampi, ley yatichirinacampiw tantacht'asipjjäna, ucat Jesusarojj Jach'a Tantachäwiruw apapjjäna, ucansti aqham sasaw jisct'apjjäna:\n67. —Sapjjeta ¿jumätati Cristojja? —sasa. Jesusasti jupanacarojj sänwa: —Nayatejj ‘jïsa’ siristjja, janiw iyawsapquitasmati.\n68. Nayatejj jisct'apjjerisma ucajja, janiw arusjjatapquitasmati.\n69. Jichhatpachaw Jaken Yokapajj take ch'aman Diosan cupëjjapan kont'atäni —sasa.\n70. Ucspachaw takeni jisct'apjjäna: —¿Uqhamasti jumajj Diosan Yokapätati? —sasa. Jesusasti jupanacarojj sänwa: —Jïsa, jumanacpachaw sasipctajja —sasa.\n71. Ucapachaw jupanacajj sapjjäna: —¿Cunat juc'amp testigsa jichhajj muntanjja? Jiwas pachpaw quicpa lacapat ist'tanjja —sasa.


Achachilanakax Wikipedia-n qillqapxi · Global Voices Aymarata\nQillqiriGabriela Garcia Calderon\nJaqukipäw uñt'ayata/apkatata 30 Mara t'aqa phaxsi 2014 18:55 GMT\nAka blog ullart'apxañäni Français, Español, Ελληνικά, Malagasy, বাংলা, Deutsch, English\nTecnologia apnaqäw jasq’aräwiw nayrirpachaw ch’iyjañ achachilanak ukankapxañpataki. jilir jila kullakanakax Wikipedia checo arun amtäwix ukwa lurañ munaski.\nAmtäwix Wikipedia en checo-kirinakatakiwa […]. ukampirusa, Wikimedia taypir akham irnaqaw «programa de Educación de Wikipedia para adultos mayores» uñacht’ayasax ch’amanchaniwa».\n– Amtäwix Wikipedia en checo-kirinakatakiwa […]. ukampirusa, Wikimedia taypir akham irnaqaw «programa de Educación de Wikipedia para adultos mayores» uñacht’ayasax ch’amanchaniwa.\nAka amtäwinkañatakixa, apaym mä correo electrónico Seniors@svgwikimedia.cz. Juk’amp Fundación Wikimedia-t yatiñatak ukhamarak kunjam mantañ amtäwirux, wikimedia.org [en] uñakipma[en].


Unxtasiwinakapx ch’amanchapxaniwa. | Radio San Gabriel\nYungas uraqina inalmama achuyirinakaxa\nMartes, Marzo 20, 2018 - 11:20\nYungas junt’u uraqita aka Departamento de La Paz Chukiagu markataw inalmama achuyirinakax wasurux kayuki jutantawayapxi. Asociación de Productores de Coca ADEPCOCA tuqinkirinakan sede utapas ut’ataki ukakamaw puriwayapxi, uka uta kutirayasiña amtampi; kunatix nayriri urunakana uka utax aparatanwa Comité Ad Hoc ut’atapkis jupanakata.\nUkatx mä akatjamataw palla pallanakampix ch’axthaptawinakax utjawayi ukhamatx katuntatanakas, usuchjatanakas utjchispay ukhama yatiyapxi. Ukhamakipanx Reynaldo Laura suyu Inquisivi inalmama achuyirinakana irpiripakipanx qhanchawayiwa juk’ampi ch’amampi unxtasiwinaka ch’ullqhiñchaña amtax utjatapa.\nUPEA tiene su propia pericia sobre Jonathan\nQullirinakax 15 urunaka mayiwinakapax ist’atañapataki suyapxani\nGobierno reitera respeto a fallo del TC\nTotal visitas : 2066909


Apocalipsis 4 - Holy Bible [Aymara Bible 1997] - (Apo 4)\nUca pasatatsti alajjpachwa uñtta, ucatsti uñjaractwa alajjpachanjja mä puncu jist'aratäsquiri. Kalltan trompetar uñtat parljjayquitän uca arusti saraquituwa: “Maqhatanim acaru ucatsti cunanacatejj acat kheparu lurascani ucanac uñacht'ayäma” sasa.\nUca horasasti Kollan Ajayun apnakataw nayajj uñjasta, alajjpachansti mä trono uñjaracta, ucansti mayniw kont'atäscäna.\nUca tronon kont'atäcän ucasti c'ajquir jaspe jan ucajj cornalina kalar uñtataraquïnwa. Tronoparusti mä cürmiraquiw muyuntäna, ucasti esmeralda kalar uñtataraquiw c'ajäna.\nUca trono muyuntatasti yakha trononacaw utjaraquïna, ucanacasti pä tunca pusinïnwa. Uca trononacansti pä tunca pusini ancianonacaw jank'ot ist'ata uqhamarac kori coronanacan asjjatata kont'atäsipcaraquïna.\nUca tronotsti llijullijunaca, uqhamarac k'ejjok'ejjonacan suenatapaw mistuniraquïna. Uca trono nayrakatansti pakallko jach'a nina mechanacaw akaraquïna, ucanacasti Diosan pakallko ajayupawa.\nUca trono nayrakatansti mä suma ch'uwa kotar uñtataw utjaraquïna, mä vidrior uñtatjama. Uca trono taypinsti uqhamarac uca muytatasa, pusi jacasquirinacaw utjaraquïna, ucanacasti nayräjjarusa khepäjjarusa walja nayranacanïpjjänwa.\nAca pusi jacasquirinacasti, maynïrejj mä leonar uñtatänwa, maynïristi mä orko vacar uñtataraqui, maynïristi jake ajanut ajanuni, maynïristi jalanakasquiri mä jach'a pacar uñtataraquïnwa.\nUca pusi jacasquirinacasti sapa maynis sojjta chhekhancamänwa, patatsa mankhatsa nayranacamp phoksuta. Arumay ururaquiw jan samaras sapjjäna: “¡Kollana, kollana, kollana, Take ch'amani Dios Tata. Jupajj utjascapunïnwa, utjascaquiwa, jichhas utjascaquiniwa!”\nSapa cuti uca pusi jacasquirinacajj, qhititejj tronon kont'atäqui, uqhamarac wiñayataquis jacasqui ucar yupaychapqui, yuspagarapcaraqui ucqhajja,\nuca pä tunca pusini jilïrinacajj jupa nayrakataruw quillt'asipjjäna, ucat yupaychapjjaraquïna qhititejj wiñayan wiñayapataqui jacasqui ucaru. Coronanacapsti jupa nayrakataruw asakasipjjäna, sapjjaraquïnwa:


Aymara, Dramas: Piece 033 – Jach’a arunaca sañataqui | Waters of Life for Children\nHome -- Aymara -- Perform a PLAY -- 033 (Farewell from the mountain)\n33. Jach’a arunaca sañataqui\nNiño: “Waliquïwa, juevesajj janiw escuelarojj sarcäti, feriadöchejjaya.”\nNiña: “¿Cuna feriadosa?”\nNiño: “Jesusajj alajj pacharu maqhatjjatapa.”\nNiña: “¿Cun sañs munï?”\nNiño: “Ucjj janiw sum yätcti.”\nNiño: “Jïsa, yatiñ munapjjerïstwa.”\nAscenciönajja amtayistuwa Jesusajja aca oraken luräwip t’uct’ayasïnjja alajjpacharuw cutt’awayjje. Ucasti 40 phokat uru jacatatäwipata ucajj pasawayi. Uca 40 urunacanjja walja cutiwa ae¿rquirinacaparu uñstäna. Uñcatapjjänwa, ist’apjänwa yatichäwinacapa, jupampiw mankapjjäna. Mä urusti 500 jakenacawa uñjapjjatayna.\n40 uru Pascua khepata Jesusajj 11 jac’a arquirinacaparojja Monte de los Olivos ucaruwa irpatayna. Jupanacampiquïña munatyna sarjjañataquejja jupanacaru mä walï jach’a arunaca sañataqui.\nJesús: “Cuntï Diosajj lurañchurquitü ucjja phokawaytwa. Jumanacasti take acapacharu sarapjjam, sapjjaraquim tkeninacaru nayastï jupanac laycü jiwawayta uqhamarac jacatatawayaracta. Jupanacau sapjjam nayar creyipjjañanacapataqui uqhamaraqui alaj pacharu mantamjjañapataqui. Jan armasipjjamti: nayajj jumanacamp chict’atäscawa ucatsti ch’am churapjjäma nayat takeninacaru parlapjjañanacamataqui.”\nUcatsti amparanacap aytasina bendïciwayiwa. Ucqham lucquipanstï mayac aptatajjäna uqhamarac mä kenayawa nayranacapata imantawayäna. Arquirinacapajja Jesusarojj uñchhuquisipcänwa ucjjarusti cunjams chhaktawayjje nayranacapata uc uñjapjjaraquïnwa ucjjarusti Diosan jan uñjan mundoruwa sarawayjje.\nNiño: “¿Cuns Jesusajj jichajj lurasqui?”\nTake acapacharuwa jupajj apnake, oracionanacasa ist’i uqhamarac jiwasanacataqui Diosaüw mayi. Jupar creyipqui ucanacataquejja, utanacwa alajj pachan waquichasqui.\nNiña: “Ucjja Biblian leyta. Jesusajj siwa: ‘Awquejjan utapanjja walja utjäwinacaw jacañatac utji. Qhayaruw sarascta mä cheka sapa naynitaqui waquichiri’.”\nNiños: “¿Llaquitäpjjänti arquirinacapajja cunapachatejj Jesusajj jan jupanacampijjan ucqhajja?”\n¡Janipiw acch’asa! Mä arsutapatquiw uqhamana.\nNiño: “¿Cuna arsuta?”\nUcjj mayän cuentapjjäma.\nUñstirinaca: Parliri, pä wawanaca, Jesús\nPage last modified on February 27, 2019, at 07:31 AM | powered by PmWiki (pmwiki-2.2.140)


Citizen Media · Achuqa phaxsi, 2012 · Global Voices Aymarata\nCitizen Media · Achuqa phaxsi, 2012\nIsturyanaka Aka tuqita Citizen Media Ta Achuqa phaxsi, 2012\nPerú: Qulqituqit nayrar sartañatakix tecnologia ukar ch'amanchasiñaw wakisisipa\nLatin America31 Achuqa phaxsi 2012\nPerú markax tecnología qulqinchäwi ukan nayrar sartañapatak amuyt'asp ikhasti? Akx Oscar Montezuma jilaw blogupan Blawyer jiskt'asi. Jichha gabinete ministerial ukar uñt'asa, ukan nayrar sarantañapatak ukhamarak qulqituqits nayrar sartañatakiw amuyt'i.\nGuatemala: Patatuqin yapump jakasirinakaw uraqinakap arxatañatak kayump saratasipxi\nWaranqa patatuqin jakasir kipka markachirinakaw llätunka uru kayump sartasiwin chikanchasipxi, uraqinakap arxatasa. James Rodriguez jupan sartasiwit jamuq apsutanakaw uñt’ayasktana.\nLatin America30 Achuqa phaxsi 2012\n‘Sito Badia’, ‘Badia jach’a mama’ ukjam allchhinakapax árabe arunxa sutiyapxatayna- Hwash jisk’a markan Homs provincian yuritayna, Siria markatx inti jalantat uksankiwa. Wilamasipampix 80n maraw Brasil markankxapxatayna, kunapachati jupax tunka kimsan marnit ika markar sarxatayna. Akax nayrïr uru sarnaqäwipat ukat jaqha árabenakat Brasil markat ukat América Latina markat sarxapxi ukatw uñt’ayi.\nAsia Oriental28 Achuqa phaxsi 2012\nChina Hush ukax jaqukipiwa [en] t’ukhartaspa uka uñjañataki. Beijing, Wang Jun artistaxa, mä electrónica balanza patxanw mä phaxsin jakani, 18n achuqa phaxsit de marzo al 18n qasawi phaxsikama jaqinakar kunjams janchipatx pisiqti uka uñjayañataki.\nCaribbean28 Achuqa phaxsi 2012\nXVI Benedict Papa-n Santiago de Cuba-r purïwipax Caribeño markaruw Twitter Trending Topics-aruw uchi. Wasayp'ux Raúl Castro-mp inti jalant suyun sutipampix wali jisk't'atänwa. Blog-anakamp yatiyirinakampix janiw Internet apnaqirinakan Papa-n isla-r puritat lup'ïwinakapampix iyawäpkiti.\nTurquía: Pallapallanakamp Kurdunkir Newros uka amtirinakamp ch’axwthapatäwi\nMedio Oriente & Norte África26 Achuqa phaxsi 2012\nTurco markan Estado ukax kurdos markachirinakarux janiw yäqawaykataynati. 20 uru achuqa phaxsit Yuksekova, ukanx markachirinakax Newros uka amtañatakiw tanatachasisipkatayna ukhamaruw pallapallanakax k’ask’a jachayirinakampiw yanqhachatayna.\nVenezuela: Irpirin k'umar jakäwipat mayj mayja yatiyäwinakax yatisiskakiwa\nLatin America26 Achuqa phaxsi 2012\nVenezuela markanx yatiyäwinakax walt’ataw ist'asi, Marka Irpirin Hugo Chávez Cáncer usump usutatapatx nayra phaxsit arst’awinak arjäwinakax janiw sayt’kiti.\nEspaña: Llamayu phaxsitak 2012n maran wakichawinak wakichasa\nEuropa Occidental24 Achuqa phaxsi 2012\nBlog jichhürux tantachäwinakaw plasan utjani ukham sutini, 24n achuqa phaxsit España markat walja markanakaw jutir llamayu phaxsitak amtanakan chikanchasiñatak amuykipañatak aruskipapxi.\nLatin America22 Achuqa phaxsi 2012\nAnqäx markanakan kukax walirjam uñjatäxañapatakiw Bolivia irpirix kuka achuyirinakamp ukat yaqhanakamp thaqhaski, ukampins Bolivia-n ukat anqäx markanakan kun jan walt'äwinakamp tupanti.\nSingapur: Jilïr irpirin qhurut arsuwiparuw k’umipxi\nAsia Oriental18 Achuqa phaxsi 2012\nSingapurenses cibernautanakax jilïr irpirin mä campaña publicitari apsutapatw k’umipxi, yanqhachata, janchit usut jaqinakax k’umipxarakiw uka jisk’achaw utjatapatxa.\nLatin America10 Achuqa phaxsi 2012\nCuba: Taqpach blogueranakataki\nCaribbean9 Achuqa phaxsi 2012\nUraqpachan warminakat 8 uru achuqa phaxsin amtañ uru, Reinaldo Escobar jilax aka Translating Cuba [en] ukanw taqpach blogueranakar jallallt'i.


Bolivian qullqichañ amtapax Estados Unidomp Chinamp alakipäwin katjasipki ukatx jark'aqistaniwa\nJamuqa: El Boliviano\nBolivian qullqichañ amtapax Estados Unidomp Chinamp alakipäwin katjasipki ukatx jark’aqistaniwa, Iwrupampin yaqha Awiya Yala markanakampinx jan walt’ayaskiwa sasaw tata Pablo Ramosax arsuwiyi, jupax Bolivia Jach’a Qullqi Uta (BCB) irpirirakiwa. Bolivian qullqichäwipax markas pachpan qullqichatampiw juk’ampis ch’amachasi sawiyiwa.\n“Markas pachpan qullqichatamp ch’amachasiñatakiw aka amtax wakt’ayata, janiw anqa markanakan qullqichatax jaytjatäkarakiti, ukax wakisirakiwa. Ukhamïpanx, kunjamas luratäni ukaw aka amtanx utji. Uraqit apsutamp anqa markanakar aljatamp sarnaqaskaksna ukax uraqpachan jan walt’añax utjki ukjax juk’amp jan walt’añaw akan utjaspa, ukhamarus akanx markasan luratamp ch’amachasiñatakiw amtata” sasaw yatiyirinakar sawiyi.\nYapuchäwimpiw ch’amachasktan, ukampiw yänakan chaninakapax jan mayjt’kiti ukhamarakiw yänak luratasamp servicionakampix qhipa maranakanx qullqichäwisax jiltayata, anqa markanakan jan walt’añax utjawayki ukax janiw jan walt’aykistuti sasaw tata Ramosax qhanancht’awiyi.\nEstados Unidomp Chinamp alakipäwin katjasipki ukax uraqpachan qullqichäw “jarichani”, anqa markanakar aljkasax chaninakax ukjat ukjat mayjt’ani, ukhamax ch’ama ch’am tukuñaw markanakan qullqichäwipanx utjaspa, juk’amp katjasipxan ukax Bolivianx alakipasiñaw jan walt’ayat uñjasispa sasaw sawiyi.\nUkhamarus marka amtamp ayllu amtamp qullqichañ amtamp amuyt’at amtasampix 2006 maratpach sarantatäski, ukampiw anqa markanakan jan walt’añax utjki ukatx Boliviax jark’aqasiwiyi, markas pachpanw qullqichäwix ch'amachata sasaw qhanancht’awiyi.\n“Anqa markanakan qullqichatax janiw jan walt’aykistuti sasin sisksnati jan ukax qullqichäwis ch’amachañax markas pachpan apnaqatawa, aka qhipa maranakanx qullqichäw jiltayirinakax markas pachpan uñstawiyi” sasaw qhanancht’awiyi./RAR


Levítico 14 QA97 - Tatitusti Moisesaruw parläna; aqham - Bible Search\nLepra usuni jakenacan k'omachasiñapjjata yatichäwinaca\n2“Acanacaw yatichäwinacajja mä lepra usuni jakena k'omachasiñap tokenacatjja: usut jakesti sacerdoten nayrakataparu irpatäniwa, 3sacerdotesti uca jakjja campamentot ankäjjaruw irparaquini, usupa uñjjatañataqui. Sacerdotetejj uca lepra llagan c'umarachasjjatapa uñjani ucapachasti, 4uca k'omachasiri jaketaquejj pä jamach'inaca aptayanini, uca jamach'inacasti k'oma jamach'inacäñapawa, cedro maderampi, mä wila telampi, hisopompi cuna; 5saraquiniwa: mä jamach'jja uca ñek'e phuqhu patjjaruw jiwayäta, uca phuqhusti jalsur phuch'ut aptanita umaniraquïniwa, sasa. 6Ucat jacasquiri jamach'i caturaquini, cedro maderampi, wila telampi, uqhamarac hisopo alimpi. Jiwat jamach'in wilapjja, phujut aptanit umaruw ch'akarayaraquini, take uca yänacampi, jacasquir jamach'impjja uca wila umaruw chilltaraquini. 7Ucatsti cawquïri jaketejj uca lepra usut k'omachatäcani ucarusti pakallko cutiw uca wila umampi ch'allt'araquini, ucat k'omat khanañchjjaraquini. Jacasquiri jamach'irusti antutnucjjaraquiniwa.\n8“Uca k'omachasiri jakesti isinacapjja t'ajjsokasjjañapawa, jupa pachpasa jarekasjjañaparaquiwa, uqhamarac k'alwa ñic'utapsa mururasiñaparaqui, uqhamat k'oma uñjasjjañapataqui. Uca khepatsti puedjjaraquiniwa campamentoru mantawayjjaña, ucampisa pakallko urunacampiw carpapat ankäjjana jacaraquini. 9Pakallko urunaca phokhasjjepansti k'alwa ñic'utapjja mururasjjaraquini, uqhamaraqui sunqhanacapsa, nayra phichhunacapsa, janchipan utjqui uca t'awranacsa k'alwa qhitsusiraquini, uqhamarac isinacapsa t'ajjsurasjjaraquini, jupa quipcasa jarekasjjaraquini, ucapachaw k'omachata uñjasjjaraquini. 10“Quimsakallko ururusti pä orko ovejanaca caturaquini, uca ovejanacasti k'oma ovejanacäñaparaquiwa, uca quipcaraqui mä kachu ovejampi, ucasti mä maranïñapawa jan cuna camacht'ataraqui; uqhamarac sojjta kilo chicatani suma jac'umpi, uqhamata granonacat mä suma ofrenda loktañataquisti, aceitempi chaputäñaparaquiwa, ucjjarusti niya chicat litro aceitempi cuna. 11Cawquïri sacerdotetejj k'omachcani ucasti, cawquïri jaketejj k'omachatäcani ucarojj uqhamaraqui take yänacapampirusa Tatitumpi Jiquisiñ Carpäquisa uca nayrakataruw uchani, Tatitun nayrakataparu; 12ucat uca ovejanacat maynïri caturaquini, uca chicat litro aceitempi chicwa loktjjaraquini, jucha luratat mä sacrificiöcaspas uqhama, uqhamat Tatitun nayrakataparu uñstayasa. 13Uca orko ovejsti cawqhatejj sacrificiot loktañataqui uywanaca qharinucuña chicajj yakhachatäqui ucqhanwa qharinucjjañaparaqui. Jucha luratata sacrificio loktäwisti sacerdotetaquïniwa, uqhamarac pantjasïwi juchat loktatasa sacerdotetaquiraquïniwa, ucanacajj mä sinti kollana yänacätap laycu.\n14“Uca khepatsti sacerdotejj jucha luratat loktatäcänsa ucanacat mä juc'a wila aptaraquini, ucatsti cawquïri jaketejj k'omachasisqui ucaruw jawt'araquini, cupi jinchuta, uqhamarac cupi amparapan tayca luc'anaparusa, uca quipcaraquiw cupi cayupan tayca luc'anaparusa jawt'araquini. 15Ucat mä juc'a aceite aptaraquini, ucatsti uca aceitjja ch'eka amparaparuw warjjataraquini; 16uca cupi amparapampiw luc'anapa uca aceitempi jawt'araquini, ucat uca pachpa luc'anampiw pakallko cuti ch'allt'araquini, Tatitun nayrakatapana. 17Cuna aceitetejj amparapan jilt'cani ucatwa sacerdotejj mä juc'a aptaraquini, ucatsti cawquïri jaketejj k'omachasisqui ucaruw cupi jinchuta jawt'araquini, uqhamarac cupi amparapan tayca luc'anapatsa, uca quipcaraqui cupi cayupan tayca luc'anapatsa, uqhamarac cawquïri wilatejj jucha luratat sacrificio loktatäcän ucjjarusa. 18Ucat uca aceite jilt'sti cawquïri jaketejj k'omachasisqui ucan p'ekepjjaruraquiw jawsjjani. Uqhamatwa sacerdotejj uca jaketaquejj juchat pampachatäña jicjjatani. 19Ucatsti sacerdotejj janc'aquiw cuna sacrificiotejj juchat loktatäqui uca loktjjaraquini, uqhamat cawquïri jaketejj k'omachasisqui ucan k'omäñapa jicjjatasa, k'añütap laycu; ucjjarusti cawquïri uywatejj k'ala naqhantayatäcani ucwa sacrificiot loktjjaraquini, 20ucsti altarjjaruraquiw loktaraquini, granonacat ofrenda churatäquis ucanacampi chica. Uqhamatwa sacerdotejj uca jaketaquejj juchat pampachatäña jicjjatani, uca jakesti k'omawa uñjasjjaraquini.\n21“Cawquïri jaketejj usutäcani ucatejj pobrëni, janiraqui take ucanacataqui kollkepajj utjarapcaniti ucapachasti mä orko oveja jucha luratata sacrificio loktañataqui apanini, ucatsti mä suma ofrendäcaspasa uqhamwa loktaraquini juchanacapat perdón jicjjatañataqui, ucjjarusti pä kilot mä juc'ampi jilt'ata suma jac'u apaniraquini, aceitempi chaptata, ucanacajj granonacat mä ofrenda loktäwïcaspas uqhama, niya chicat litro aceitempi, 22pä palomampi jan ucajj pä palom wawampsa, kawkhatejj kollkepajj utjarapqui uqhamarjama; maya jucha luratata sacrificio loktatäcaspas uqhama, maysti takpacha nact'ayaña ofrendäcaspasa uqhamaraqui. 23Quimsakallko ururusti take ucanacwa sacerdoten ucaru aparaquini; uqhamat jupajj k'omachata jicjjatasiñapataqui; take ucanacsti Tatitun nayrakatapanwa catuyaraquini, Tatitumpi Jiquisiñ Carpäquis uca nayrakatana. 24Sacerdotesti, cawquïri ovejatejj jucha luratat sacrificio loktañataqui waquichatäqui uca caturaquini, uqhamarac uca niya chicat litro aceitenacsa, ucatsti ucanacjja Tatitun nayrakataparuw uñstayjjaraquini, mä suma ofrendäcaspas uqhama; 25cawquïri ovejatejj juchata loktatäcani ucwa qharinucuraquini, ucat uca ovejan wilapat mä juc'a aptaraquini, ucatsti cawquïri jaketejj k'omachasisqui ucan cupi jinchupatwa aynach toketa jawt'araquini, uqhamarac cupi amparapan tayca luc'anapatsa uca quipcaraqui cupi cayupan tayca luc'anapatsa; 26ucatsti ch'eka amparaparu mä juc'a aceite warjjataraquini, 27cupi luc'anampiw pakallko cuti Tatitun nayrakatapan uca aceitempi ch'allt'araquini. 28Uqhamaraquiwa, cawquïri jaketejj k'omachasisqui ucarusti cupi jinchuta jawt'araquini, uqhamarac cupi amparapan tayca luc'anapatsa, uca quipcaraqui cupi cayupan tayca luc'anapatsa, cawqharutejj jucha luratat sacrificio loktata wilampi jawt'cänjja uca quipca chekaruw jawt'araquini. 29Ucat aceite jilt'sti sacerdotejj cawquïri jaketejj k'omachasisqui ucan p'ekepjjaruwa jawsuraquini, uqhamat uca jakejj Tatitut juchanacapat pampachatäña jicjjatañapataqui. 30Ucjjarusti sacerdotejj maynïri paloma jan ucajj mä palom wawsa loktjjaraquini, cunjämarutejj k'omachasiri jakejj apancani uqhamarjama. 31Maynïr palomjja jucha luratat sacrificio loktäwïcaspasa uqhamwa loktaraquini, maynïri palomsti k'ala naqhantayaraquïni, granonacat ofrenda loktasqui ucanacat sipansa. Uqhamatwa sacerdotejj cawquïri jaketejj k'omachasisqui ucataquejj juchanacapat perdón jicjjatani.”\n32Take ucanacawa yatichäwinacajj cawquïri jakenacatejj lepra usu llaganacani uñstcani ucanacataquejja, cawquïrinacatejj k'omachasïwipanjja jan walja ofrendanaca churirjamäpqui ucanacataquejja.\nCawquïri utanacatejj lepra usuni uñstcani ucanacan k'omachasiñapata yatichäwinaca\n33Tatitusti Moisesampiru, Aaronampiruw parläna; aqham saraquïnwa:\n34“Cunapachatejj jumanacajj Canaán orakeru mantjjapjjäta, cawquïri oraktejj nayajj jumanacaru herenciata churapjjsma ucaru, ucat nayajj mä usu apayanipjjaraquirisma cawquïri utjjarusa uca orakenjja, 35uca utanisti sacerdoter uñjiriw sarani, ucatsti saraquiniwa: ‘Utajjanjja mä usjamaquiw uñsti, inas leprächi’ sasa.\n36“Sacerdotesti janïra uca utar mantcasajja, saraquiniwa takeniw uca utatjja mistjjañapa, uqhamat cawquïrinacatejj ucan jacapqui ucanacajj jan k'añu uñjasipjjañanacapataqui, uqhamaraqui take cunanacatejj uca utan utjqui ucanacasa jan k'añu uñjasiñapataqui. Ucatwa sacerdotejj uca uta uñjiri mantaraquini, uqhamarac uca usu uñjjataraquini.\n37“Uca uta uñjasatejj sacerdotejj amuyaraquini, uca perkanacanjja manchanaca utjatapa uca manchanacasti ch'ojjñätapa jan ucajj wilätapsa, ucampisa perkanjja juc'ampi mankharu mantatätaparaqui, 38ucapachasti uca utatjja mistunjjaniwa, ucampisa utanirojja saraquiniwa uca utajj pakallko urunacaw jist'antatäñapa. 39Pakallko ururuw sacerdotejj cutt'awayaraquini uca manchanaca uñaquipañataqui, uca manchanacatejj uca uta perkanjja juc'ampi akatatatächejja, ucapachasti, 40saraquiniwa: cawquïri kalanacatejj manchanacani uñstqui ucanac apsupjjaraquim, ucatsti uca kalanacjja cawqhatejj k'añu chekäqui ucawjaruw willtanipjjaraquim, campamentot ankäjjaru; 41uca quipcaraquiwa saraquini uca utan perkanacapajj k'ala q'issutäñapawa, uqhamarac uca perkan lak'anacapasti marcat ankäjjaru cawqhatejj k'añüqui uca chekaru apanucunitäjjañapawa, sasa 42Uqhamasti cawquïri kalanacatejj apsutäcäna uca lantisti yakha kalanacaw uscutäjjaraquini, uca quipcaraqui q'isuratäcän uca perkasti yakha ñek'empiw lluch'sjjaraquini.\n43“Uqhama kalanacasa apsutäjjatapatjja, perkasa q'issutäjjatapatjja, uqhamaraqui wasitat uca perkasa lluch'sutäjjatatjja, 44sacerdotejj wasitatwa uca uta uñjiri mantaraquini. Uca usutejj wasitat uca utan akatatatächejja, ucajj sañ muni jan wali usunïtapa, uca utasti janiw k'omäcjjaraquiti. 45Uqhamasti uca utajj allinucutäñapawa, uca lak'anacasti marcat ankäjjaru apanucutäjjañaparaquiwa, mä k'añu chekawjaru. 46Cawquïritejj uca utaru mantcani, sacerdotejj jist'antaycatayna uca urunacanjja, uca jakesti jayp'ucama k'añut uñt'atäniwa. 47Cawquïritejj uca utan iccani jan ucajj mank'caraquinisa ucasti isinacapjja t'ajjsokasjjañapawa, uqhamaraqui k'omachasjjañapawa.\n48“Sacerdotetejj uca utaru uñjiri mantasinjja, cuna kalanacatejj apsutäcjjäna, uqhamarac perkasa wasitat lluch'sutäjjäna uca khepata, ucatsti sacerdotejj amuyaraquini uca usojj jan juc'ampi akatatatapa, ucapachasti khanañcharaquiniwa uca utajj k'omäscatapa, uca usojj tucusjjatap laycu. 49Uca uta k'omachañataquisti pä jamach'i caturaquini, cedro maderampi, uqhamarac mä wila telampi, hisopo alimpi. 50Uca jamach'inacatsti maynïrwa jiwayaraquini mä ñek'e phucjjaru, uca phuqhusti phuch'ut aptanita umanïñaparaquiwa. 51Ucat aptaraquini cedro, hisopo alimpi, uqhamarac wila telampi, cawquïri jamach'itejj jacasqui ucampi, ucat take ucanacsti jiwat jamach'in wilapampi uqhamaraqui uca jalsur wila umaruw chilltaraquini ucatjja utaru pakallko cuti ch'allsuraquini. 52Uqhamwa uca utjja k'omachani uca jamach'in wilapampi, uqhamarac jalsu umampi, jacasquiri jamach'impi, cedrompi, hisopompi, uqhamaraqui wila telampi. 53Uca khepatsti jacasquiri jamach'irojja antutjjaraquiniwa, marcat ankäjjaru, uqhamatwa phokharaquini cunatejj uca uta k'omachañataquejj munasqui ucanacampejja.”\n54Take ucanacawa yatichäwinacajja cawquïri lepra usunacatejj, jan ucajja tiña sat usunacasa uñstani ucanaca k'omachañataquejja. 55Isinacana uñstani jan ucajj utanacansa uñstani ucapachajja, 56uqhamarac cawquïri p'usunacatejj uñstani, jan ucajj janchis phallarani, jan ucajj manchanacasa janchin uñstani ucapachasa, 57uqhamat yatisiñapataqui cunatejj k'omäqui, uqhamarac cunatejj k'añüqui ucsa. Aqhacamaw yatichäwinacajja cuna lepra usunacatejj uñstcani ucanaca toketa yatichäwinacajja.


¿Kunsa pantjasisajj luriristjja?\nJumatï pantjasitanakam arsusïta ukhajja, taqe kun phoqeri ukhamarak confiykañ jaqëtamwa mayninakajj amuyapjjani.\nAntonio waynitut amuytʼañäni, jupajj amigonakapampi pelot anatkasaw vecinopan auto ventanap tʼunsutayna.\nJumatï Antonio waynitüsma ukhajja, ¿kuns lurasma?\nJan uñjayasiñatakejj tʼijtjjasmawa.\nKunatï paski uk vecinomar yatiyasajja, ‘pagjjämaw’ sasmawa.\nInas jan uñjayasiñatak tʼijtjjañ munchisma. Ukampis arsuñamaw jukʼamp askïspajja.\n¿KUNATSA PANTJASITAM ARSUÑAMAJJ WAKISI?\nUkham lurañajj wali askiwa.\nBibliajj akham siwa: ‘Taqe kunans sum sarnaqapjjañäni’ sasa (Hebreos 13:18).\nJumatï pantjasitam yatiyäta ukhajja, perdonapjjeristamwa.\nBibliajj akham siwa: “Khititejj juchap imantaskani ukajja, janiw nayrar sarkaniti, ukampis khititejj juchap arsusisina jaytanukjjani, ukasti perdonatäjjaniwa” sasa (Proverbios 28:13).\nJukʼampisa, Jehová Diosaruw kusisiyäta.\nBibliajj akham siwa: “Jumarojj qʼoma chuymaw kusisiytamjja” sasa (Salmo 51:6).\nKarina tawaqot parltʼañäni, jupajj auto jan sum apnaqatapat ‘multa pagañamaw’ sapkatayna ukjja, janiw awkipar yatiykänti. Ukampis qhepatjja, ukajj yatisjjänwa. Jupajj akham siwa: “Auto jan sum apnaqatajat multa pagañamaw sapkitäna ukjja, niya mä mara qhepat tatajajj yatjjänwa. Jan walirupuniw purtʼasta” sasa (jupajj 20 maraniwa).\n¿Kunsa ukajj yatichistu? Karinajj akham siwa: “Pantjasitanakas imtʼañ munañajja, jukʼamp jan waliruw puriyistaspa. Ukham luratasatjja, qhepatakwa wal amtassna” sasa.\nBibliajj akham siwa: “Taqeniw walja pantjasïwinak lurtan” sasa (Santiago 3:2). Kunjamtï uñjktanjja, pantjasitanakas yatiyasajj altʼat chuymanïtaswa ukat amuytʼasir jaqëtaswa uñachtʼaysna.\nPantjasitanakamat yateqañamawa. Vera sat mä tawaqetajj akham siwa: “Pantjasitanakajajj jan mayamp uka pachpa lurañatakiw yanaptʼitu. Jukʼamp suma jaqëñatakis yanaptʼarakituwa. Mayanjja, janiw wasitat uka pachpa lurjjäti” sasa. Akhamanakan uñjasisma ukhajj ¿kunsa lurasma?\nAwkimat bicicleta maytʼasis pirtjayarapisma ukhajja, ¿kunsa lurasma?\nJaniw yatiykiristti, inas jan amuyaskchiniti.\nKunatï paski ukjja, taqpach yatiyirista.\nKuntï lurkta ukjja, yatiyiristwa, ukampis yaqharuw juchañchirista.\nJan estudiatam layku examenan aplazasisma ukhajja, ¿kunsa lurasma?\n‘Examenajj wali chʼamänwa’ sasaw sirista.\n‘Nayan jan sum wakichtʼasitajatwa ukhaman uñjasta’ siristwa.\n‘Yatichirejj naya contrawa’ sasaw sirista.\nNayra pantjasitanakasat lupʼiskakiñajja, espejot qhepäjj uñtasas auto apnaqksna ukhamäspawa.\nJichhajj akham amuytʼañäni, awkimasa yatichirimasa pantjasitanakam jankʼak yatiyatamatjja, ¿kunsa jumat amuyapjjaspa? Pantjasitanakam jan arskasma ukhajja, ¿kunsa amuyapjjarakispa? Jumatï jupanakäsma ukhajja, ¿kunsa amuyasma?\nKunansa pasïr marajj pantjasta uka toqet mä rat amuytʼasim, ukat aka jisktʼanakar qhanañchtʼam:\n¿Kunansa pantjasta? ¿Kunsa lurayäta?\nPantjasitam jan yatiyksta ukhajja, ¿kunjamakis jikjjatasiyäta?\nKhusakiw jikjjatasiyäta, munañajaruw lurta.\nJaniw sum jikjjataskayätti. Kunatï cheqäki uk arsuñajänwa.\n¿Kun lurañamas jukʼamp askïspäna?\n¿Kunsa pantjasitamat yateqta?\n¿Kunatsa awisajj pantjasitanakas yatiyañajj chʼamäspa?\nPantjasitanakam sapa kuti imtʼasma ukhajja, ¿kunsa mayninakajj jumat amuyapjjani?\nPantjasitanakam yatiyasma ukhajja, ¿kunsa amuyapjjarakini? (Lucas 16:10.)\nWasitamp pantjasisma ukhajj kunsa lurasma uk amuytʼasim. Ukat jutïr phajjsinakan ukarjam lurañatak chʼamachasim.